**Ўзбекистон республикаси**

**олий ва Ўрта махсус таълим вазирлиги**

**Тошкент вилояти Чирчиқ давлат педагогика институти**

“Тарих ва тиллар” факультети

**“ТАРИХ” кафедраси**

**“Тарих ўқитиш методикаси”** фанидан

ўқув-услубий мажмуа

Тошкент-2019

**1-Мавзу. Тарих ўқитиш методикасининг илмий педагогик фан сифатида шаклланиши.**

**Режа:**

1.Ўзбекистонда тарих ўқитиш методикасини педагогик фан сифатида шаклланишидаги асосий омиллар.

2.XIX-аср охири ва ХХ аср бошларида Туркистонда тарих ўқитишнинг ахволи.

3.Фашизимга қарши уруши йилларида Ўзбекистонда тарих фанини ўқитишнинг ахволи қандай бўлган.

4.Мустақил Ўзбекистонда тарих ўқитиш методикасининг илмий педагогик фан сифатида шаклланиши учун қандай шарт шароитлар яратилганлигини.

Тарих ўқитиш методикаси умуман таълим тизимида ўқувчилар томонидан тарихий билимларни ўзлаштириш, шу асосда тарих ўрганишнинг мазмуни, мақсади ва унинг ташкил этиш методлари масалаларини қамраб оладиган, халқ таълими соҳасида тарих таълими олдига қўйилган асосий мақсад Президент Ислом Каримов алоҳида қайд этиб ўтганидек «биз юртимизни янги босқичга, янги юксак маррага олиб чиқмоқчи эканмиз, бунда бизга ёруғ ғоя керак. Бу ғоянинг замирида халқимизнинг ўзлигини англаши ётади. Ҳаққоний тарихни билмасдан туриб эса ўзликни англаш мумкин эмас»[[1]](#footnote-1)1 деган тамойил асосида таълим тизимида тарихий билим ва тушунчалар, тамойиллар ва дунёқарашларини фаол шакллантириш ва ривожлантиришни тадқиқот этадиган илмий-педагогик фандир.

Тарих ўқитиш методикаси фанининг ҳозирги жамиятдаги ҳолати ва ролини таҳлил этишга киришмоқдан олдин, ҳозирги замон ва ўтмишнинг машҳур мутафаккирларининг бу муаммони қандай шархлаганликларини эслайдиган бўлсак, Цицерон «тарих-ҳаёт мураббийсидир» деб атаган бўлса, Леонардо до Винчининг фикрича «ўтган давр ва жаҳон мамлакатлари ўтмишини билмоқ - инсон кўрки ва унинг ақлий маҳсулидир». Рус тарихининг отаси Н.М.Карамзин бу борада фикр юритар экан «Тарих халқларнинг муқаддас китоби бўлиб, уларнинг ҳаёти ва фаолиятларининг кўзгуси, ота-боболарининг авлодларга қолдирган кашфиётлари ва одоб-ахлоқларидан лавҳалар бўлиб,, ҳозирги даврни шархлаш ва келажакка намуна бўлиб хизмат қиладиган, тўлдирадиган заруратдир» деб ёзди. В.Г.Белинский эса, «бугунги кунни тушунмоқ ва келажагимиз тўғрисида ишорага эга бўлмоқ учун ўтмишимизни сўроқлаб суриштирмоғимиз лозим»лигини қайд этади. В.О.Ключевский «авлодларимизни ўрганиб, ўзликни – ўзимизни англаймиз. Тарихни билмасдан туриб, биз ўзимизни бу дунёга нега ва нима учун келганлигимиз, қандай қилиб ва нимага интилмоғимизни аниқ англамоғимиз керак» дейди.

Президент Ислом Каримов тарих таълими ва сабоғи хусусида фикр юритар экан, «Тарих соҳасида меҳнат қилаётган олим, мутахассисларга мурожаат қилмоқчиман: сизлар миллатимизнинг ҳаққоний тарихини яратиб беринг, токи у халқимизга маънавий куч-қудрат бахш этсин, ғурурини уйғотсин. . . Ўз тарихини билган, ундан руҳий қувват оладиган халқни енгиб бўлмайди. Биз ҳаққоний тарихимизни тиклашимиз, халқимизни, миллатимизни ана шу тарих билан қуроллантиришимиз зарур»[[2]](#footnote-2) деб кўрсатди.

Табиийки, ёш авлодда фуқаролик ҳис-туйғуларини тарбиялаш ва ўзи туғилиб ўсган Ватанга садоқат, фидокор шахсни шаклантириш ҳар бир жамиятнинг диққат марказида бўлиб келган ва шундай бўлиб қолади. Шундай экан, XIX асрнинг иккинчи ярмида Ўрта Осиёни босиб олган Чор Россияси ва 1917 йилдан ҳукмронликни ўз қўлига олган большевиклар партияси Ўрта Осиё халқларининг 150 йил давомида тутқунликда ушлаб турган даврда ҳам бундай масала эътибордан четда қолган эмас эди.

Ўзбекистонда тарих ўқитиш методикасини педагогик фан сифатида шаклланишида юқорида қайд этганимиздек, Ўрта Осиё халқларининг 150 йил давомида Чор Россияси ва большевиклар томонидан ҳам иқтисоий, ҳам маънавий жиҳатдан тутқунликда ушлаб туришда ўзининг маълум тамғасини қолдирди. Шу жоиз биз тарих ўқитиш методикасининг илмий-педагогик фан сифатидаги масала хусусида гап юритар эканмиз, ўлкамизда ҳар томонлама ҳукмронлик қилиб келган Чор Россияси, кейинги большевиклар партиясининг маърифий соҳада олиб борган фаолиятига қисқача тарихий экскурс қилмоғимиз шарт.

Тарихий фактларга мурожаат қиладиган бўлсак, Россияда тарихдан дастлабки, оригинал ўқув қўлланмаси XVII асрнинг 70-йилларида яратилган бўлиб, «Синопсис» (лотинча sinopsis – тўплам, турли муаллифларнинг мақолаларининг тўпламининг умумий шахси), яъни тарихий воқеаларни шархлаш деб аталганлигини гувоҳи бўламиз. Бу ўқув қўлланмасида Россия ва Украина халқлари тарихи қисқача баён этилган бўлиб, 30 маротабадан ортиқ қайта нашр этилганлигининг гувоҳи бўламиз.

«Синопсис»ни тузган муаллифлар ўз ўқув қўланмаларида жадвал тузиб, жадвалда тарих ўқитишдан асосий мақсад ўша даврда рус князлари ва украин герцогларининг исм шарифлари, яшаган даврларини ифода этадиган саналарни алоҳида қайд этишга ҳаракат қилганлар.

XVIII асрда Россияда ташкил этилган ўрта ўқув ташкилотларида тарих ўқитиш жорий этилган бўлиб, умумий тарих ва рус тарихининг мустақил курслари ҳам ўқитила бошланган эди. Рус тарихидан яратилган ана шунай дарсликлардан бирининг муаллифи М.В.Ломоносов эди.

1760 йилда М.В.Ломоносов томонидан «Россиянинг қисқача йилномаси»[[3]](#footnote-3)1 нашр этилиб, бу китоб дарслик сифатида XVIII асрнинг охирига қадар кенг фойдаланилди. Фақатгина 1799 йилга келиб М.В.Ломоносовнинг бу дарслиги оммавий билим юртлари учун чиқарилган «Россиянинг қисқа тарихи»[[4]](#footnote-4)2 номи билан яратилган дарслик билан алмашилди.

XVIII асрга келганда Россия тарихининг алоҳида фан сифатида шакланишида биринчи рус инқилоби республикачиси А.Н.Радишчевнинг роли катта бўлди.

Россияда чоризмнинг феодал крепостнойлик тузуми инқирозга юз тутган бир вақтда чор ҳукумати мактабларнинг ҳамма турлари ва йўналишларида мактаб, билим юртлари, гимназия ва университетларда крепостной – монархик дунёқарашларни кенг тарғиб этадиган сиёсатни ҳар томонлама кучайтирди.

1828 йилда «университетлар қарамоғидаги гимназиялар ва билим юртлари учун устав» чоп этилган бўлиб, унда ойдин-очиқ «халқ таълими ишларини четдан таъсир этадиган салбий ҳолатлардан ҳимоя қилиш керак»лиги алоҳида қайд этиб ўтилган эди.

Мазкур уставда талабалар диққат эътиборларини ўша даврнинг муҳим сиёсий муаммоларидан четга жалб этиш ва бутун жаҳонга кенг тарқалиб бораётган француз буржуа инқилоби ғояларидан мутлоқ узоқлаштириш мақсадида рус гимназияларидан реакцион типодаги герман ва австрия мактабларида кенг қўлланилаётган классицизм[[5]](#footnote-5)3ва «неогуманизм»[[6]](#footnote-6)4 ғояларни кенг тарғиб этишга алоҳида эътибор берилган эди. Бу тизим асосида умум ўрта таълимнинг умумий ўрта соатларининг 41% ини ташкил этадиган қадимги классик тилларни ва юнон, рим тарихини ўрганишга ажратилган эди.

Ўқувчиларни мафкуравий жиҳатдан тарбиялашда халқ маорифи вазири, граф С.С.Уваров томонидан ишлаб чиқилган тамойил – асосан таълим тарбия жараёнига христианлик ахлоқини фаол шакллантириш, подшога садоқат, мамлакатни ҳокими – мутлоқлик (монархия) усулида бошқаришни ҳар томонлама қўллаб-қувватлаш, инқилобий ғояларга ва айниқса уларнинг тарғиботчиларига қарши фаол кураш олиб бориш алоҳида уқтирилган эди. Мана шундай «ҳақиқий русча ҳимоянинг асосини ташкил этадиган фан, жаноб вазир С.С.Уваровнинг фикрича тарих таълимига юклатилган эди».

Чоризмнинг реакцион сиёсати шунга олиб келдики, тарих таълими тарихий ҳақиқатдан ва тарих фанида қўлга киритилган илғор тафаккур ва тамойиллардан анча орқада қолиб кетди.

Мактаб дарсликларидан мамлакатнинг ижтимоий-иқтисодий тараққиётига тегишли масалалар, тарихий тараққиёт қонунларини олиб бориш, уларнинг жамият тараққиётида тутган ўринлари, бир сўз билан айтганда ўқувчиларни Россияда мавжуд бўлган феодал-крепостной тузум эртами-кечми, ўз ўрнини янги илғорроқ давлат бошқарувига бўшатиб бериш имкониятлари билан таништиришдан мутлоқ йироқда эди. Шу жоиз рус революцион-демократ ёзувчиси Н.А.Добролюбов Россиядаги ўша даврдаги тарихга бўлган бундай муносабат «Даврга, воқеалар ва тарихий шахсларга тўла, аниқ характеристика бериш учун зарур бўлган вақтни ўқитувчи айрим нарсаларни ўқувчиларга ёдлатиш билан вақтини йўқотади»[[7]](#footnote-7)1 деб ёзган эди.

Рус демократларидан В.Г.Белинский ва А.И.Герцин фаолиятларида ҳам Россия тарихида жамиятни ҳаракатга келтирувчи куч самодержавия ёки черков бўлмасдан, балки, меҳнаткашлар оммасининг ҳаракатлари – фаолиятлари эканликларига кўп маротаба атрофлича баён этиб берган эдилар. Шунинг учун ҳам, деган эдилар улар – мактабда тарих ўқитишда ўқувчиларга биринчи галда рус халқининг энг иқтидорли намоёндаларини кўрсатиб уларга халқ оммасининг меҳнатда ва ижодий фаолиятларида кўрсатган фидойиликлари ва айниқса, меҳнат фаолиятларидаги яратувчилик имкониятлари, чет эл босқинчиларига қарши олиб борган қахрамонона курашлари билан атрофлича таништириш ёшларни ватанпарварлик йўлида тарбиялашга алоҳида тарбия бериш лозимлигини атрофлича тушунтириб ўтдилар.

В.Г.Белинский рус халқи ва бошқа халқлар тарихини тўғри баён этишда ўз даврини тўғри тушунишини ғоявий асоси ва халқни жамият тараққиёти йўлида курашиш руҳида тарбиялашнинг асоси деб баҳолади. У, «бизнинг асримиз – асосан тарихий аср. Тарих эндиликда ҳар қандай ҳаётий билимнинг ягона шарти ва умумий асослари бўлиб қолди. Тарихсиз на санъат ва на фалсафани англаш мумкин бўлмасдан қолди. Бизнинг давримизда тарихий мушоҳада ҳар қандай билим, ҳар қандай ҳақиқатнинг асосидир»[[8]](#footnote-8)2 деб ёзган эди.

Биз, В.Г.Белинскийнинг тарих фани хусусидаги илмий меросига синчиклаб қарар эканмиз, унинг тарих фани назарияси билан барча XIX асрнинг 40-йиллари шароитида тарих фанини ўқитиш самарадорлигини ошириш методикаси хусусида ҳам бир қатор қимматбаҳо илмий-методик фикрларни баён этганлигининг гувоҳи ҳам бўламиз. Масалан, В.Г.Белинский аниқ тарихий воқеаларни баён этишда албатта «керакли тарихий воқеани умумлаштириш ва ундан аниқ хулоса чиқариш лозимлигини», тарихий фактларни баён этишда маълум «фикр, қараш, муносабат, тушунчаларни, асосан эътиқодни шакллантиришга, маълум фалсафий «ишонч» ва «ғоя»ни шакллантириш тарихчининг диққат марказида бўлмоғи керак дейди».

В.Г.Белинский ўқитувчиларни тарих сабоғи билан тўла қуроллантириб ёшларни феодал-крепостной тузумга қарши курашга, ўз ватанини севадиган, унинг буюк келажагига ишонадиган фаол онгли ёшларни тарбиялаш лозимлигини алоҳида қайд этади. В.Г.Белинскийнинг «Ватанни севмоқ - демак унда инсониятнинг энг юксак олий жаноб орзу истакларининг ижобат бўлганлигини кўрмоқ ва бунинг учун фаол курашмоқ демакдир», деган фикри ҳар бир халқ ва жамият учун фойдадир.

Россияда крепостной тузумнинг тепадан туриб бекор қилиниши мамлакатда ўзига хос революцион ўзгаришларнинг куч ишлатмасдан туриб, тинч йўл билан амалга оширилиши мамлакатда тарихий-сиёсий тафаккурни янги босқичга кўтарилишида янги даврни бошлаб берди. Худди мана шу даврда С.М.Соловьёв томонидан 29 томдан иборат «Россия тарихи», шунингдек ўрта мактаблар ва гимназиялар учун ҳам тарих фанидан дарсликлар яратилди. С.М.Соловьёвнинг Россия тарихини яратишдаги ижоди Россия тараққиётининг «чегараланганлик» назариясини «кашф» этганлиги боис ўша даврнинг ўзидаёқ Н.Г.Чернышевский ва Н.А.Добролюбовлар томонидан кескин танқид қилинган эди.

XIX асрнинг 60-йиллари оралиғида Россияда бошланган сиёсий реакция мактаб ва гимназияларда тарих ўқитишда ҳам ўзининг яққол ифодасини топди. Реакция идеологияларининг ашаддий вакилларидан бири, халқ таълими вазири М.И.Кратков тарих ўқитишнинг ёш авлод онгини уйғотишга таъсирини янада очиқроқ пайқаб, «тарих-ниҳоят зарарли ўқув фани» деб айтади.

Тарих фанини мактаб, гимназия ва олий ўқув юртлари ўқув режаларидан батамом олиб ташлашнинг имкони йўқлиги жоиз, уни ўқишга ажратилган соатлар кескин қисқартирилди. Эндиликда XIX асрнинг 60 йиллари даври тарихини ўрганиш умуман ўқув дастурларидан олиб ташланиб, вазирликнинг кўрсатмаси билан «монархларнинг, (яъни ҳокими мутлоқ соҳибларининг) донолиги» ва «исёнкорлар ҳаракатини жамият учун зарарлигини фош этиш»га хизмат қилишга мўлжалланган. Д.М.Иловайскийнинг тарих дарслигидан фойдаланишга кўрсатма берилди.

Россия мактабларида тарих фани юқорида қайд этилган ҳолатда ўқитилган бўлса, унинг том маъносидаги мустамлакаси бўлмиш Туркистон ўлкаси мактабларида тарих ўқитиш қандай аҳволда эди? Бу масала бўйича айрим архив ҳужжатларига мурожаат қиламиз.

Архив ҳужжатларининг кўрсатишича 1878 йил Верный шаҳрида Еттисув вилояти бошланғич мактаб ўқитувчиларининг съезди бўлиб ўтади. Кауфманнинг кўрсатмаси билан Туркистон ўлка ўқув бошқармасининг амалдорлари «Ўқитувчилар съезди раисининг номига қўлланма» тайёрладилар. Бу қўлланмада қуйидагиларни ўқиймиз: «умуман мактаб ўқитувчиларига съездда шуни уқтириш керакки, Ватан тарихини ўрганиш жараёнида, рус давлати мактабларининг вазифаси қандайдир шахси ноаниқ «инсонга» таълим бериш ва уни ривожлантиришдан иборат бўлиб қолмасдан, рус давлатига ҳақиқий садоқатли инсонга таълим бериш ва уни ривожлантиришдан, черков ва Ватанига содиқ, бир сўз билан айтганда ўз ватанини севадиган, унинг қонунларини ҳурмат қиладиган, ўзининг ва ўз мол-мулкини она ери фойдасига қурбон қиладиган ёшларга таълим бериш ва ривожлантиришдан иборат бўлмоғи керак»[[9]](#footnote-9)1.

Ўлка ҳокимининг ушбу директивасини айрим инспекторлар ва мактаб директорлари катта маҳоратлар билан турмушга татбиқ этишга жон-жаҳдлари билан киришдилар. Фарғона вилояти билим юртлари инспектори ўзининг йиллик ҳисоботида ёзишича «ўқитувчилар ўзларининг педагогик фаолиятларида болаларда «тахтга ва Ватанга садоқат, уларда диний-ахлоқий бурч, ақл-идрокларини онгли фаолият ва меҳнатга сафарбар этишга қаратилгандир».

Туркистон ўлкаси билим юртларининг Бош нозири Туркистон ўлкаси ўқитувчилари ва мактаб раҳбарларига йўллаган навбатдаги қўлланмасида қуйидагиларни ёзган эди: «Она Ватанимизга нисбатан садоқат, ҳис-туйғуларини, содиқ фуқаролик мажбуриятларини мустаҳкамлаш мақсадида рус ва рус бўлмаган маҳаллий ўқувчиларни ҳам тарих курсини ўқитиш жараёнида ҳар бир имконият яратилиши билан Туркистон ўлкасини бошқараётган, унинг ҳокими мутлоғи бўлган император жанобларининг исмлари, унвонларини, тахт вориси бўлмиш шаҳзоданинг исми, шарифлари, уларнинг оналарини исми шарифларини ёддан билишга алоҳида эътибор бериш керак»[[10]](#footnote-10)2 лиги алоҳида уқтириб ўтилган.

1890 йилда Туркистон ўлкасидаги эркаклар гимназиясида 1871 йилда тасдиқланган классик гимназия ўқув режаси асосида машғулот олиб борилар эди. Фақат 1890 йилга келганда подшоҳ томонидан янги ўқув режаси тасдиқланган эди. 1890 йилдан иборат жамоатчиликнинг тазйиқи асосида реакцион кайфиятда бўлган Чор Россиясининг халқ таълими вазири Делянов бир мунча ён беришларга мажбур бўлди. Лотин тилига ажратилган соатлар 7 соатга, юнон тили 3 соатга қисқартирилиб, янги тилларни ўрганишга 19 соат ажратилди. Тарихга эса 1 соат, геогррафияга 2 соат вақт ажратилди[[11]](#footnote-11)1.

Айрим демократик кайфиятда бўлган педагоглар тарих фанидан талабаларга минимум объектив билимларни бериш лозимлигини алоҳида қайд этиб ўтдилар. Масалан, Туркистон мактабларининг гимназиясининг директори Н.П.Остроумов ўқувчилар тарихни оз бўлсада ўргансалар–у, лекин ҳар томонлама асосланган бўлсин, деб ёзган эди.

XIX асрнинг 90-йилларида Туркистонда фаолият кўрсатиб келаётган айрим мактаблар фаолиятларида тарих ўқитишни ўша давр ўқув дастурлари асосида бир мунча такомиллаштирилиб бораётганликлари, тарихий материалларни бир хил такрорлашдан мустасно бўлиб, уларнинг мазмунларига қараб гуруҳларга бўлиш – диний, маърифий, бошқарув маълумотлари ва бошқалара бўлиниши ва ривожлантириб боришдаги таълим элементларини шакллантириш усулларини қўллай бошлаганликларини учратиш мумкин эди. Айрим ўқитувчилар билимнинг таълимий доирасини кенгайтириб бериш йўлида ҳам ижодий фаолият кўрсата бошладилар. Лекин бундай ташаббускор педагоглар ниҳоятда озчиликни ташкил этар, уларнинг янги педагогик- методик қарашлари кўпинча реакцион чор ҳокимияти томонидан, уларнинг таклиф-мулоҳазалари мустамлакачилик базасига фидойиларча хизмат кўрсатишдан йироқ бўлганлигимиз эътиборга олинмас эди. Шунга қарамасдан жамият тараққиёти билан ҳамоҳанг бўлган тарих таълими ва унинг қўллаш методикасида ҳам айрим ташаббуслар содир бўлиб турди. Масалан, 1887 йилда В.П.Наливкин Туркистондаги дастлабки рус-тузем мактабларида тарих ўқитишда Россия шаҳарлари билим юртларида қўлланиладиган Аристовнинг «Россия тарихидан ҳикоялар» ва Блиновнинг тарихдан ўқиш китоби сифатида чоп этилган «Пчелка» («Асаларича») китоби бошқа китоблардан ҳам фойдаланган.

1885 йилда В.П.Наливкин Янги Марғилонда Фарғона вилояти бошқармасининг босмахонасида 73 саҳифадан иборат бўлган «Россиянинг қисқача тарихи»ни ўзбек тилида «Жаҳонгир-тўра Намангоний» лақаби остида нашр этди. Китобда Россия тарихининг энг қадимги давридан бошлаб, токи Александр III нинг подшолик даври қисқача кўчирма сифатида баён этилган бўлиб маҳаллий аҳоли учун тушунарли бўлишига алоҳида эътибор берилган эди. Кўп тушунчалар мусулмонлик услубида таққослаштириш (масалан – русча «Царь» иборасини ўзбекча «хон», «амир», «бек» ва ҳокозо), шарҳлаш йўли билан тузилган эди.

Ушбу китобча мустамлака ўлканинг ўқув раҳбарлари рус-тузем мактабларининг «тузем» - яъни луғавий маъноси «чет эллик» - маҳаллий халқ болалари таълим оладиган синфлар учун тавсия этган эдилар. «Туркестанский ведомость»-нинг 1885 йил 15-сонида бу китобчанинг маҳаллий халқ болаларини рус тарихи билан қисқача таништиришдаги ўрнига ижобий баҳо берилган эди.

Шундай қилиб Россиядаги сиёсий реакция империяда тарихий тафаккурнинг ривожланишини батамом тўхтата олмади. Худди мана шу йилларда таниқли тарихчи олим М.М.Стасюлевич тарих ўқитишда ҳукмрон бўлиб турган «формал метод»дан воз кечгани ҳамда «реал метод»ларга асосланиб яратилган тарих дарсликлари асосида ўқитилиши ва бу жараёнда ўқувчилар ўқитувчиси раҳбарлиги остида тарихий ҳужжатлар устида ишлаш ва улардан кенг фойдаланишга эришиш методлари хусусида ўзининг қатор илмий-методик таклифларини баён этди.

XIX асрнинг охири ХХ аср бошларида жамият тараққиётига демократик муносабатда бўлган олимлардан М.Н. Покровский, Н.А.Рожков, М.М.Ковалевский ва мустақил социологик деб юритиладиган йўналиш вакилларидан бири Роберт Юрьевич Випперлар тарих фанини ўқитиш методикаси ва мазмунини умуман қайта кўриб чиқиб, таълим-тарбия тизимига жорий этиш ғоясини кўтариб чиқдилар. Буларни тарихни ўрганишга нисбатан қарашлари, ғоялари талабалар томонидан тарихий фактни фақатгина билимларни ўзлаштириш орқали олишдангина иборат бўлиб қолмасдан, балки амалда талабаларнинг тарихдан олган билимлари уларнинг шахсий ҳаётларида амалий аҳамият касб этиши лозимлигини атрофлича кўрсатиб беришдан иборат эди. Улар жумладан мактаб тарих курсларида иқтисодий масалалардан кўпроқ билим беришни, иқтисодиётнинг жамият тараққиётидаги ўрни ва ролини атрофлича очиб беришга, шунингдек талабаларни турли тарихий манбалар устида мустақил ишлашларини ташкил этиш йўли билан уларда таҳлилий тафаккур қобилиятларини ривожлантиришга қаратилган эди.

Россиядаги 1917 йил октябрь инқилоби натижасида ўрнатилган шўролар ҳокимияти ҳам тарих фани ва уни ўқитишга бефарқ қарамади. Шўролар ҳокимиятининг дастлабки йилларида тарих ўқитиш методикасининг қурилиши ва ривожлантирилиши бирмунча оғир кечди. Биринчи жаҳон уруши, фуқаролар уруши натижасида иқтисоди бир мунча оғир аҳволда қолган бир шароитда ёш шўролар даврларида тарих ўқитиш бўйича ўша давр талабига жавоб берадиган ўқув дастурлари ва дарсликларини яратиш учун маблағ деярли йўқ эди. Бироқ, ҳар қандай қийинчиликларга қарамасдан фуқаролар уруши йилларида ҳам тарих фани ва уни ўқитиш методларини такомиллаштириш бўйича маълум амалий ишлар қилинди. Илғор тарихчи олимлар ва ўқитувчилар томонидан ишлаб чиқилган тахминий ўқув режалари ва методик тавсиялар ишлаб чиқилди. Р.Ю.Виппер ва М.Н.Коваленколарнинг Россия тарихидан яратган дарсликлари қайтадан нашр этилди.

Шўролар ҳукуматининг дастлабки йилларида тарих ва умуман ижтимоий, гуманитар фанларни ўқитишдан кузатилган асосий мақсад ёш авлодда даҳрийликка асосланган, рус халқидан бошқа халқларнинг тарих ўрганиш жараёнида ўзлигини миллий жиҳатдан англашдан умуман узоқ кутишга асосланган «интернационализм» ғояси асосида тарбиялашга асосланган эди. Шу боис токи ХХ асрнинг 20-йиллари охиригача РСФСР сафига кирган қарам мамлакатларнинг тарихи на умумтаълим мактаблари ва на олий ўқув юртларида асосий ўқув фани сифатида ўқитилган эмас эди. Шу жоиз бу даврда тарих ўқитиш методикасига махсус фан сифатида тахлил этиш кун тартибига киритилган эмас эди.

Шўролар ҳукуматининг 1932 йил 25 авустда «бошланғич ва ўрта мактаблардаги ўқув дастурлари ва режими ҳақида» чиқарган қарори умуман тарих ўқитишни такомиллаштиришда янги, айтиш мумкин ўша давр талабининг заруратларидан келиб чиққан тарихий ҳужжат бўлди десак ҳато бўлмайди. Мазкур қарорда мактабда ўрганиладиган ижтимоий фанлар дастурига тарихий нуқтаи назардан қарашни янада такомиллаштириш, тарих, ижтимоиёт фанларида ўтказиладиган машғулотларда маҳаллий материаллардан кенг фойдаланиш зарурлигини эътиборга олиш, шу билан бирга ўқувчиларга тушунарли тарихий материалларни пухта танлаш, ижтимоиёт фанларининг асосий бўлим ва мавзуларини зарур асосли материаллар билан, тарихий экскурсия ва таққослаш материаллари билан таъминлаш; - ижтимоиёт ва тарих фанларидан тузилган дастурларда СССР халқларининг миллий маданиятига, уларнинг адабиётига, санъатига, тарихий тараққиётига оид энг муҳим билимларни, шунингдек, СССРга кирадиган ўлкаларни ўрганиш жараёнида аниқланган тарихий билимларга доир элементлар, яъни ҳар бир ўлканинг табиий хусусияти, саноати, тарихий ёдгорликлари, қишлоқ хўжалиги ижтимоий-иқтисодий тараққиёти, маданияти ва ҳокозоларни киритиш зарур»[[12]](#footnote-12)1лиги алоҳида кўрсатилган эди.

Мазкур қарорнинг ижроси шўролар ҳукумати Халқ Комиссарлари Кенгашининг 1934 йил 15 майида эълон қилинган «СССР мактабларида фуқаролар тарихини ўқитиш тўғрисида»ги махсус қарори асосида ўрганилиб чиққандан кейин маълум бўлишича, таълим тизимида тарих фанини ўқитилиши мамлакат миқёсида кўп ҳолларда «схематик усул ва умумий обзор усули»да ўқитилиб келаётганлиги қаттиқ танқид этилган эди.

СССР Халқ Комиссарлари Кенгашининг 1934 йил 25 августда «СССР мактабларида фуқаролар тарихини ўқитиш тўғрисида»ги қарори аслида ҳукуматнинг 1932 йил 25 август қарорини зудлик билан турмушга татбиқ этиш йўлидаги қарор бўлиб, унинг пайдо бўлишига халқаро майдонда содир бўлаётган ижтимоий-сиёсий воқеалар ҳам туртки бўлган эди. Германия ва Италияда фашистлар диктатурасининг ўрнатилиши шўролар фаолиятида ҳам мактаб сиёсатига давлат аҳамиятига молик сиёсат сифатида муносабатда бўлишини тақозо этмоқда эди.

Мазкур қарорга асосан СССР мактабларида фуқаролар тарихин ўқитишнинг методик тизимлари асоси яратилган эди. Қарорга асосан СССР мактабларида Ватан тарихи билан бир қаторда жаҳон халқлари тарихи ҳам ўқитиладиган бўлди. Бу тарихий ҳужжат мамлакатда тарих таълимининг тизимлаштиришни аниқ белгилаб бериш билан бирга тарих ўқитиш методикасини ҳам илмий-педагогик фан сифатида шаклланиши ва ривожида катта тарихий даврни бошлаб берди. Эндиликда умумтаълим мактабларининг 4-синфларида СССР тарихидан айрим ҳикоялар ўқитила бошланди. 1937 йилга келганда 7-синфларда ўқувчиларга шўролар давлат тузуми, фуқароларнинг ҳуқуқ ва бурчларини ўргатишга қаратилган «СССР Конституцияси» ҳам махсус курс сифатида ўқитиладиган бўлди.

1940 йилга келганда умумтаълим мактабларининг 5-6 синфлари учун А.В.Мишулин таҳрири остидаги Қадимги дунё тарихи дарслиги, 6-7 синфлар учун Е.А.Касминский таҳрири остидаги Ўрта асрлар тарихи дарслиги, 8-синфлар учун А.В.Ефимов томонидан ёзилган янги тарихнинг 1-даври ва 8-10 синфлар учун А.М.Панкратова таҳрири остида тайёрланган СССР тарихи дарслиги чоп этилди.

1945 йилга келиб, Б.М.Хвастов таҳрири остида янги тарихнинг 2-даври дарслиги ҳам нашр этилди. Шундай қилиб, умумтаълим мактаблари тарихнинг ҳамма йўналишлари бўйича замонавий дарсликларга эга бўлди. Бу дарсликлар асосли тарихий материалларга бойлиги, тарихий хариталар ва дидактик материалларнинг бойлиги билан алоҳида ажралиб турар эди. Шундай қилиб, мактаб тарих курси дарсликларининг яратилиши уни ўқитиш методикасини ташкиллаштириш учун ҳам катта имкониятлар яратиб берди.

Иккинчи жаҳон уруши йилларида давр талабидан келиб чиққан ҳолда, ўқувчиларни ҳарбий ватанпарварлик руҳида тарбиялаш мақсадида тарих ўқитишни бирмунча ўзгартириш талаб этилар эди. Шу боис иккинчи жаҳон урушининг бошланиши билан собиқ СССРнинг уруш қамраб олган кўп ҳудудларидаги саноат корхоналари, илмий-тадқиқот марказларини Ўрта Осиё ва Қозоғистонга кўчирилганлиги даврида Москвада фаолият юритган СССР ФА Тарих институтининг бир қатор таниқли олимлари ҳам ўз илмий тадқиқот ишларини Тошкент шаҳрида давом эттиришларига тўғри келган эди. Улар уруш йилларида Тошкентда Ўзбекистоннинг умумтаълим мактаблари учун «Улуғ Ватан уруши йилларида Ўзбекистон тарихини ўрганиш» деб номланган ўқув қўлланмасининг қўлёзмасини яратдилар.

Ижтимоий ҳаёт ижтимоий онгни белгилаш оддий ҳақиқатдир. Шундай экан, иккинчи жаҳон уруши йилларида СССРнинг даҳшатли уруш марказида бўлиши тарих ўқитиш жараёнида ёш авлодни ҳарбий ватанпарварлик тарбиясини юқори савияда олиб боришни тақазо этар эди. Шу боис тарих ўқитувчилари ўзларининг педагогик фаолиятларида ўқувчиларни ҳарбий ватанпарварлик руҳида тарбиялашнинг энг самарали йўлларини қўллашни, ўқувчиларда она Ватанга садоқатлик руҳида тарбиялашнинг турли метод ва воситаларини қўллашда катта амалий ишлар олиб бордилар. Бу вазифаларни бажаришда тарих фани ўқитувчиларига адабиёт, тасвирий санъат асарлари, кино ва театр санъати асарларидан ҳам кенг фойдаландилар. Уруш шароитини ҳисобга олган ҳолда ёшлар тарбиясига комплекс ёндошиши ўқувчилар фаолликларини ошириб боришда ҳам катта ижобий таъсир ўтказди. Тарих фани ўқитувчисининг тарбиявий ишларида ўқувчилар томонидан маҳаллий жангчиларнинг фронтдан йўллаган хатлари, газета материаллари ўқувчилар томонидан ҳарбий ватанпарварлик мавзусида ташкил этилган кечалар, уруш қатнашчилари билан ўтказилган тадбирлар ҳам катта тарбиявий роль ўйнайди.

СССР да умумий саккиз йиллик таълимга ўтиш муносабати билан шўролар ҳукумати 1959 йил 8 октябрида “Мактабда тарих ўқитишнинг баъзи ўзгаришлари тўғрисида” Қарор қабул қилди. Қарорда кўрсатилишича, IV синфларда “СССР тарихидан эпизодик ҳикоялар” ўрганилиши, V-VI синфларда “Қадимги дунё ва ўрта асрлар тарихи элементар курси”, VII-VIII-синфларда эса СССР тарихининг совет давлатчилиги ва ижтимоий меъёрининг энг муҳим соҳаларини қамраб олган элементар курси, шунингдек чет мамлакатлар янги ва энг янги тарихидан киритилган энг муҳим масалалар элементар курси ўқитилиши зарурлиги кўрсатилган эди.

IХ-ХI синфларда эса СССР тарихи, чет мамлакатлар янги ва энг янги тарихининг систематик курсларини ўқитилиши кўрсатилган эди.

Мактаб тарих курсларининг қурилиши тарих ўқитиш методикасини маълум даражада концентрациялашувига олиб келди. Бу ҳол тарихий фактларни танлаш, тарихий тушунчаларни тўла ифода аниқ дифференциялашувида, шунингдек тарих ўқитишда эпизодик ҳикоялар ва СССР тарихи систематик курсларини ўқитишда ўқувчиларга тарихий таълим изчиллиги хусусидаги билиш тафаккурларини шакллантиришда қатор қийинчиликларни келтириб чиқаради. Шундай қилиб, тарих ўқитишда жорий қилинган бундай тизим тарих ўқитишни ташкил этишда ўқитувчилар олдида қатор мураккаб методик муаммоларни келтириб чиқаради. Умумтаълим мактабларида тарих ўқитишдаги мана шундай камчиликлар шўролар хукуматининг 1965 йил 14 майида “Мактабларда тарих ўқитишдаги ўзгаришлар тартиби тўғрисида” яна бир Қонунни яратилишига туртки бўлди. Эндиликда VII-X синфларда ўрганиладиган СССР тарихининг элементар ва систематик курслари ўрнига ягона систематик курс ўқитиладиган бшлса, VIII-X синфларда янги ва энг янги тарих курслари ўқитиладиган бўлди.

Мазкур қонун талаблари асосида мактаб тарих дарсларининг вазифалари ва функциялари ҳам бирмунча аниқланди. Илгари тарих ўқитишнинг вазифаси ўқувчилар хотирасида дарс жараёнида ўрганилган материалларни мустаҳкамлаш билан чегараланиб келган бўлса, 60-йиллардан умумтаълим мактаблари учун чиқариладиган тарих дарсликларининг вазифаси бирмунча такомиллашиб бориб, ўқитувчи учун дарслик ўқувчиларни дарс жараёни ва уй вазифаларини бажариш жараёнида уларга зарур қўлланма функциясини ҳам бажарадиган бўлди. Кейинги дарсликларда муаллифлар томонидан киритилган матнлар билан бирга, турли тарихий ва замонавий ҳужжатлар, расмлар, жадваллар, чизмалар, турли-туман маълумотномалардан иборат бўлган дидактик материаллар кенг ўрин олган эди. Тарих дарсликларида катта параграфларга, айрим ҳолларда расмларга муаммоли сўроқ ва вазифаларни қўйилиши ўқувчилар хотирасида тарихий материалларни чуқур ва атрофлича тафаккур этиш, уларни бир тизимга солиш ўқитувчилар томонидан ўқувчиларнинг ўқув фаолиятларига раҳбарлик қилиш жараёнини такомиллашувига ёрдам берди. Шундай қилиб, тарих дарсликлари ўқувчиларга тегишли таълим бериш ва улар хотираларида тарихий билимларни мустахкамлабгина қолмасдан, уларнинг билимларини ривожлантириш, турли тарихий манбалар устида мустақил ишлаш, ўқув фаолиятларида ўз билимларидан жадал равишда фойдаланиб, олаётган билимларини узлуксиз ривожлантириб бориш усулини шаклланиб боришида ҳам катта рол ўйнайди.

Тарих дарсларида ривожлантириб бориладиган таълимнинг назарий ғояси биринчи маротаба тажрибали тарихчи-методист олимлар Ф.П.Коровкиннинг ва Г.М.Донскойларнинг “Ўрта асрлар тарихи” дарсликларида ўзининг тўла ифодасини топган.

Шундай қилиб, тарих ўқитиш методикаси тарихида дунёда биринчи маротаба “дарснинг таълимий мақсади”, “дарснинг тарбиявий мақсади” талабларини такомиллаштириб бориб, “дарсда ривожлантирилиб бориладиган таълим” тамойили жорий этилди. Шунинг учун муаллифларнинг ўша давр тарих дарсликлари олдига қўйилган илмий-методик ва дидактик талабларни меёрида ёритганликлари 1973 йилда давлат мукофотини олишларига сабаб бўлди.

60-йилларида умумтаълим мактабларида СССР тарихи ўқув дастурининг йирик тарихий даврларини ўрганиш мавзуларида “Бизнинг ўлка” деб номланган маълум ўқув соатлари ўтказилган. Мавзунинг киритилиши ўқитувчи ва ўқувчиларга дарс жараёнида маҳаллий материаллардан фойдаланишни фаоллаштириш ва уларни дарс жараёнида қўллаш методикасининг шаклланиши ва такомиллашувида, айниқса тарих таълимини ҳаёт билан алоқасини боғлаш, баъзи назарий тамойилларни амалиётдаги аксини кўрсатишда алоҳида аҳамият касб этади.

**2-мавзу. Тарих дарсининг турлари ва тузилиши.**

**Режа:**

1.Дарс мазмуни нима.

2.Ҳар бир дарс мавзусини аниқлашда тарихийлик (историзм) тизимлилик ва изчиллик жараёнларини.

3.Дарс намуналарини таснифлашнинг аҳамияти.

4.Тарих дарслари унинг турлари ва тузилишидаги ҳозирги замон талаблари.

Маълумки, дарс мактабда ўқув ишларининг ягона шакли эмас. Экскурсия, ўзлаштирмовчилар билан олиб бориладиган индивидуал ва гурухларда олиб бориладиган машғулотлар, имтиҳонлар олдидан ўтказиладиган маслаҳатлар ҳам ўқув жараённинг турли шаклларини ташкил этади. Шунинг учун ҳам буларнинг ҳаммаси машғулотларнинг ёрдамчи турларигина бўлиб, дарснинг ўқув жараёнида хал қилувчи функцияси ўрнини эгаллай олмайди. Бошқа фанлар каби тарих ўқитишда ҳам дарс ўқиш турини асосини ташкил этади.

Дарснинг мазмуни тарихни ўрганиш, яъни ўқувчиларга ўқув дастурида мўлжалланган меъёрдаги маълум тарихий билимлар мажмуасини ва шу тарихий ашёлар асосида ўқувчиларни маънавий жиҳатдан тарбияламоқ лозим.

Тарих таълими мураккаб ва кўп қиррали жараённи ташкил этади. Дарс жараёнида биз сўраш ёки сухбат давомида ўқувчилар билимини текширамиз, уларни илгари ўтилган мавзулар юзасидан олган билимларини янада мустахкамлаймиз, ўрганилаётган тарихий материални таҳлил этиш ва умумлаштириш йўли билан унинг мазмунини ўқувчилар томонидан атрофлича ўзлаштириб олишларига ҳаракат қиламиз. Шунингдек, дарс давомида ўқувчиларни янги тарихий тушунчаларни самарали ўзлаштиришлари учун ўзларида мавжуд бўлган илгариги тарихий билимларидан фойдаланишларига ундаймиз. Янгидан ўрганилаётган тарихий материал асосида уларнинг билимларини чуқурлаштириш, кенгаитириш ва тизимлаштириш хусусида изчиллик билан иш олиб борилади. Энг асосийси дарс давомида ўқувчиларни ўрганилаётган тарихий материал устида самарали ишлаш қобилиятлари ва малакаларини шакллантириб боришга эришмоғимиз лозим. Чунончи, ўқувчи дарс жараёнида тарихий хариталар билан эркин ишлаши ва уларга қараб аниқ мўлжалламоқлари, тарихий ҳужжатлар ва ўлкашунослик материаллари устида мустақил ишлай билиши, уларни қиёсий таққослаши, тарихий фактларини тўғри таҳлил эта билмоғи лозим. Буларнинг ҳаммаси тарих дарсининг (умуман ижтимоий фанлардан, жумладан инсон ва жамият курсидан ўтказиладиган ҳар қандай дарснинг) дидактик томонини характерлайди, унинг ғоявий мазмунини атрофлича очиб беришга хизмат қилади.

Тарих дарси қатор таълимий ва тарбиявий масалаларни хал этишга қаратилганлиги билан характерланади. Тарих дарсида таълим-тарбия вазифаларининг кўпқирралилиги уни ўқитишда қўлланиладиган кўп хилли методлар билан характерланади.

Дарснинг афзаллиги ана шундан иборатки, унда ўқитувчилар билан ҳар бир ўрганилаётган тарихий материалларнинг синфда фронтал ва индивидуал иш олиб бориш имкониятига эга бўлади.

Бироқ, тарих дарси олдида таълимий ва тарбиявий, ғоявий ва сиёсий вазифаларнинг қанчалик кўп эканлигига қарамасдан, алоҳида олинган ҳар бир дарс бутун дарс тизимида ички бирлик ва тугалликни ташкил этади.

Аввало ҳар бир дарс ўз мавзусига, номига эга бўлади. Ўқитувчи эса уз навбатида давлат ўқув дастури ва дарсликнинг-мазмунига қараб мазкур дарсда ўрганиладиган мавзуни аниқлайди.

Тарих ўқитувчиси ҳар бир дарс мавзусини аниқлашда тарихийлик (историзм) системалик ва изчилликка доимо ижодий ёндошиб бормоғи лозим.

Дарс давомида ўрганиладиган мавзунинг материали бир неча масалаларга (саволларга) бўлиш, ўз навбатида мазкур дарснинг аниқ режасини тузишга ёрдам беради. Дарс режаси неча пунктдан иборат бўлиши бевосита ўрганилиши керак бўлган мавзунинг мазмунидан келиб чиқмоғи керак. Мазкур ўринда биз дарсиинг режаси албатта шунча пунктдан иборат бўлмоғи зарур деган кўрсатмани стандарт сифатида тавсия этмаймиз. Шу жоиздан биз машҳур тарихчи методист А.А.Вагиннинг дарс режаси пунктлари одатда иккитадан кам бўлмаслиги ва беш олтидан кўп бўлмаслиги керак деган кўрсатмасини ўринсиз деб биламиз.

А.А.Вагин тарих дарси назарияси хусусида фикр юритар экан, "дарс мавзуси ва унинг режаси ўқувчиларга маълум қилиниши керак"[[13]](#footnote-13)1,деб кўрсатади. Бироқ, дарс режаси ўқувчиларга қандай маълум қилиниши кераклигини аниқ, кўрсатмайди (оғзакими, ёзмами, ҳаммаси бирданига ўқиб эшиттирилиши ёки ёзиб кўрсатилиши керакми ёки бирин-кетинми?). Республикамиз илғор тарихчиларининг тажрибаси дарс режасини ёки синф доскасига ҳар бир пунктни навбати билан кетма-кетликда баён қилиб бориш жараёнида ёзишни, ёинки кўчма доскада бир йўла ёзилган режани синф доскасининг бир чеккасига илиб қўйилган ҳолда фойдаланиш афзаллигини тасдиқлаган.

Ҳар бир тарих дарсининг ўз мавзуси ва ўз режасига эга бўлиши аксиомадир. Бир неча дарсларни бирлаштирган катта мавзулар албатта алоҳида дарслар мавзуларига бўлинмоғи шарт. Ўқитувчи ҳеч вақт дарсни ўтган мавзунинг якуни ва янги мавзуни бошланиши сифатида ўтишга йўл қўймаслик керак. Фикримизча, бу талаб фақатгина ўрта умумтаълим ёки махсус ўқув юртлари учун бўлмасдан, балки барча олий ўқув юртлари учун ҳам маърузава семинар машғулотлари учун бўлган асосий шартларнинг ажралмас қисмини ташкил этмоғи даркор. Гап шундаки, тематик бирликнинг бузилиши дарснинг ғоявий йўналишини, талабаларни синфда (аудитория ёки лабораторияда) олиб борадиган мустақил ишларини, уй ишини бажаришни тўғри ташкил этишни издан чиқарди.

Ҳар бир дарс нафақат ўз мазмуни билан, балки унинг устида ишлаш характери жиҳатдан ҳам бир бутун тугалланган мавзу, муаммо бўлмоғи лозим. Ўқитувчи дарсни баён қилиш жараёнида ишни шундай усул ва турларини моҳирлик билан қўлламоғи керакки, бу усул ўқувчиларни уй вазифаларини мустақил бажаришда унга дастуруламал бўлсин. Дарс давомида баён қилинган материал албатта шу дарсда атрофлича таҳлил этилмоғи, фикрлашиб олинмоғи керак, ана шундай қилингандагина ўқитувчи дарсни дидактик томондан тўғри ташкил этган, ўқувчиларга ўрганилаётган материал мазмунини тўғри қабул қилишга йўналтирган, мавзудан келиб чиққан мазмуннинг ўқувчилар шахсий эътиқодларига ўсиб ўтишини таьмин этган бўлади.

Бироқ, фақатгина дарс мавзусини аниқ белгилаш ва уни баён қилиш, режасининг мавжудлигини ўзи дарснинг муваффақиятли чиқишини таъмин этмайди. Дарсни тўла муваффақиятли чиқишини таъминлаш учун унинг ғоявий йўналишини аниқлаб олмоқ лозим.

Дарснинг асосий ғоявий мазмуни, унинг таълимий ва тарбиявий вазифалари дарс жараёнида ўрганилаётган тарихий воқеликнинг моҳияти, қонуниятлари, сабаби, натижалари ва аҳамиятининг тўғри баён қилинишидагина тўла амалга ошиши мумкин.

Дидактикада дарсларни классификация қилиш масаласи муҳим аҳамият касб этади. Кўпгина методик адабиётларида жумладан, И.Н.Казанцевнинг "Урок в Советской школе" (М., 1956) китобида дарс мавзуларини классификация қилишда уларни кириш дарси, янги билимларни эгаллаш дарси, такрорлаш-умумлаштириш дарси ва ҳисобга олиш-текшириш дарси каби типларга ажратилади.

С.В.Иванов дарсларни классификациялашга дарсларда фойдаланиладиган методик воситаларнинг хусусиятларини ва дарс ўтишга энг кўп ишлатиладиган методик воситаларни асос қилиб олиб, маъруза -дарс, кино-дарс, ўқувчилар мустақил иш олиб борадиган дарс типларини тавсия этади.

Дарс типларини классификация қилиш масаласи тарих ўқитиш методикасига доир адабиётда ҳам турлича хал қилинган. Масалан, В.Н.Бернадский тарих дарсларини типларга ажратишда билимларнинг асосий манбаини ва ҳар қайси дарсда қўлланиладиган етакчи методни асос қилиб олган[[14]](#footnote-14)1.

В.Г.Карцев тадқиқотида эса дарслардаги ўқув фаолиятини етакчилик характери классификация учун асос қилиб олиниб, тарих дарслари: янги билимлар бериш дарсига, ўтилган мавзуларни такрорлаш ва умумлаштириш дарсига, ўқувчилар билимини оғзаки ёки ёзма тарзда текшириш дарсига ҳамда аралаш деб аталган типларга бўлинган[[15]](#footnote-15)2.

М.А.Зиновьев эса ўз тадқиқотида[[16]](#footnote-16)3 дарснинг икки типини - янги мавзуни ўрганиш дарси ва такрорлаш дарсига бўлади. П.С.Лейбенгруб ҳам тарих дарслари классификациясини кўрсатишга ҳаракат қилади. Бироқ, муаллиф тарих дарси типлари устида фикр юритар экан, у ўз фикрини асосан, ўтган дарсни сўраш, янги мавзуни ўрганиш ва мустахкамлашга йўналтиради[[17]](#footnote-17)1.

Дарс турлари классификацияси хусусида А.А.Вагин томонидан тавсия этилган вариантлар бирмунча талабга мувофиқдир. У дарсларни классификациялашда дарснинг мохиятини, ўрганиладиган мавзунинг мазмунини, ўқитиш жараёнининг умумий қонуниятларини ва ўқитувчи ҳамда ўқувчиларнинг ҳар қайси кундалик дарсларидаги фаолиятлари турларини асос қилиб олиш керак деб кўрсатди. Унинг қайд қилишича, масалан, V синфда (1) ўқитиш жараёнининг ҳамма асосий элементларини ўз ичига олувчи дарс, (2) ҳикоя қилиб бериш шаклида баён этиладиган дарс, (3) такрорлаш дарси олиб борилиши лозим. VI-VII синфларда дарс типлари кўпроқ бўлиши, чунончи:

1. Ўқитиш жараёнининг ҳамма асосий элементларини ўз ичига олувчи дарс;

2. Янги мавзуни ўрганиш дарси (ҳикоя қилиб бериш, кино, экскурсия);

3. Кириш дарси;

4. Хотима дарси;

5. Таҳлил қилиш дарси;

6. Малака ва кўникмалар хосил қилиш дарси;

7. Такрорлаш-умумлаштириш дарслари олиб борилиши тавсия этилади[[18]](#footnote-18)2. А.А.Вагин дарс типлари классификацияси хусусида фикр юритар экан, агарда бошланғич синфларда ўқитиш жараёнининг ҳамма асосий элементларини ўз ичига олувчи дарс кўпрок қўлланилса, юқори синфларга ўтиб бориш билан тарих ўрганишда дарс турларида дифференциация катта ўринни эгаллаши, яъни юқори синфларга (VII-X) борганда тарих дарсининг ўнга яқин турлари бўлишини ва улардан қуйидаги вариантларни тавсия этди:

1. Мавзуга кириш дарси;

2. Янги тарихий ашёни ўрганиш дарси;

3. Таҳлил қилиш дарси;

4. Мавзу юзасидан хотималар дарси;

5. Такрорлаш дарси;

6. Умумлаштириш дарси;

7. Ўтган мавзуни сўраш дарси;

8. Малака ва кўникмалар хосил қилиш дарси;

9. Билимни қўллаш дарси;

10.Ўқитиш жараёнининг барча асосий элементларини ўз ичига олувчи дарс.

А.А.Вагин томонидан тавсия этилган дарс типлари классификациясида инсон ва ҳуқуқ курсида кенг қўлланилаётган дарс турлари:

1. семинар машғулотлари;

2. конференциялар;

3. диспутлар;

4. семинар-конференцияларга ҳам тааллуқли эканлиги қайд этиб ўтилади.

Дарҳақиқат, 60-йилларнинг иккинчи ярмидан бошлаб нафақат инсон ва жамият курсида, балки қатор мактабларда тарих курсидан олиб борилаёттан факультатив курсларда ҳам дарснинг ана шундай шаклларидан "самарали" фойдаланилган.

Дарс жараёнида ҳар бир мавзунинг мазмунига қараб бу талаблар концентрациясини амалга ошириб бориш шубҳасиз дарс самарадорлигини Ўқувчиларда таҳлилий тафаккур этиш қобилиятларини тизимли равишда камол топиб боришида катта рол ўйнайди.

Дарсга бўлган талаблардан яна бир муҳим компоненти унинг мақсадини тўғри белгилаш ҳисобланади.

Методик адабиётда бу хусусда бир неча фикр мавжуд. Масалан, В.Г.Карцев: "дарсни мақсади дарсда ўрганиладиган масалаларнинг мохиятини очиб беришдан; унинг асосий ғоясини, асосий маъносини ўқувчиларнинг дарс давомида асосий хулоса сифатида англаб олишлари ва идрок этишлари керак бўлган нарсани белгилашдан иборат булмоғи лозим" деб кўрсатади.

Фикримизча, А.А.Вагин ва Н.В.Сперанская, В.Г.Карцевнинг ҳар бир дарснинг умумий ғоявий-назарий йўналишини белгилаш керак, деган фикрларига қўшилиш ўринлидир. Бироқ, шу билан бирга тарих дарси олдига қўйиладиган мақсадларни тўғри белгилашда биринчидан, мазкур дарс мазмунида энг муҳим нарса нима эканлигини ва ўқувчиларнинг тарихни илмий асосда тушуниб олишларига, уларни умуминсоний маънавият руҳида тарбиялашга қандай ҳисса қўшиши лозимлигини аниқлаб олиш керак. Иккинчидан, ўқувчилардаги мавжуд бўлган тарихий малакаларнинг намоён бўлиш даражасига ва унинг ривожлантириш умумий тизимига асосланган ҳолда, ўқувчиларда муайян малакаларни шакллантира бориш вазифасини айрим дарсларнинг мақсадларидан бири қилиб қўйиш фойдалидир.

Биз юқорида дарс турларининг классификацияси, унга бўлган талаблар ва ундан кузатиладиган мақсад хусусидаги фикрларни баён этдик. Бу фикрларда тарих таълими асосан умумтаълим мактаблари учун қўлланиладиган метод кўринишида баён этилди. Бироқ, халқ маорифи тизимида ёшларни умумий ўрта таълим Ўзбекистон Республикасининг ўз миллий истиқлолига эришганидан кейин халқ таълими тизимида содир бўлган ислоҳотлар натижасида вужудга келган академик лицейлар очилишлари, касб-ҳунар коллежлари ҳам салмоқли ўринни эгалламоқда. Ана шундай турдаги ўқув юртларида, мактабларда дарс самарадорлигини ошириб бориш ниҳоятда катта аҳамият касб этади. Шунинг учун ҳам ана шу турдаги мактабларда дарс берадиган ҳар бир педагог талабаларга билим асосларини беришда дарснинг хал қилувчи рол ўйнашига алоҳида эътибор бермоғи лозим. Бу эътибор биринчи галда асосий ўрганиладиган мавзуни синфда хал этиши, уни имконияти борича атрофлича мустаҳкамлаши, таълим тарбияни бизни ўраб турган ижтимоий муҳит билан узвий ҳолда боғлаб ўрганишда намоён бўлмоғи лозим.

Тарих дарсининг самарадорлигида рентабелли дарсликнинг муҳим роль ўйнаши сир эмас. Бироқ, дарслик қанчалик такомиллашган бўлмасин, ўқитувчининг жозибали маърузаси ёки суҳбати ўрнини эгаллай олмайди. Дарслик қанчалик такомиллашган бўлганлигига қарамасдан, ҳаётнинг ҳамма томонларини ўз ичига қамраб олиш имкониятига эга бўлмайди. Шундай экан, дарс давомида у ёки бу мавзуни баён этишда ўқитувчи унга ижодий ёндошмоғи, ўрганилаётган тарихий даврни турмуш билан узвийликда боғлаб ўрганишга эришмоғи лозим.

Тарих дарси, унинг хиллари ва тузилиши хусусида баён этилган фикримиз гарчи бу муаммо бўйича сўнгги мезон бўлмаса-да, бунда Ўзбекистон Республикаси миқёсида умумлаштирилган илғор тажрибалар асос қилиб олинган. Шундай экан, ҳар бир педагог тарих дарсини ўтишга киришар экан, доимо педагогик изланиш йўлида бўлиб, тарих дарсларининг янада такомиллашиб боришига ўз ҳиссасини қўшмоғи лозим.

**3-мавзу. Тарих дарслари ва унга бўлган замонавий талаблар.**

**Режа:**

1.Тарихчи-методист олимлар В.Н.Бернадский, В.Г.Карцев, С.В.Иванов, П.С.Лейбенгруб, А.А.Вагин ва бошқаларнинг тарих фанини ўқитиш ва такомиллаштиришдаги хизматлари.

2.Тарих ўқитиш методикасига доир услубий ва дидактик адабиётларда тарих ўқитишга бўлган замонавий талабалар.

3.Замонавий тарих дарсларига бўлган талаблар нималар билан изоҳланади.

4.Замонавий тарих дарсларининг мазмуни мустақил Ўзбекистон Республикасининг ёшлари орасида олиб бориладиган мафкуравий ишлар вазифаларига мос келишини.

Собиқ Совет Иттифоқи умумтаълим мактабларида тарих ўқитиш услубини илмий-педагогик фан даражасига кўтариш сарчашмаларида турган тарихчи-методист олимлар - В.Н.Бернадский, С.В.Иванов, В.Г.Карцев, М.АЗиновьев, П.СЛейбенгруб, И.Н.Казанцев, П.В.Гора, Н.Г.Дайри, А.А.Вагин ва бошқаларнинг илмий-услубий фаолиятлари бугунги кунда ҳам Ўзбекистан Республикаси тарих ўқитувчилари учун ҳам асосий дастуриламал бўлиб хизмат қилмоқда.

Мазкур ўринда профессор В.Н. Бернадскийнинг 1936 йилда нашр-эттирган асарида[[19]](#footnote-19)1 эълон қилинган дарсларнинг 7 тури:

1. юқори синфларда мактаб маърузаси;

2. ҳикоя қилиб бериш дарси;

3. тарихий ҳужжатларни таҳлил этиш дарси;

4. бадиий адабиётлардан фойдаланиш дарси;

5. ўқувчилар ёзган рефератлари асосида бевосита улар томонидан ўтказиладиган маърузаларни тинглаш ва муҳокома этиш дарси;

6. кино дарси ва ниҳоят,

7. экскурсия ашёлари асосида ўтказиладиган дарс турлари тизими бугунги кунда ҳам ўз мавқеларини маълум даражада сақлаб келмоқда.

Бироқ, В.Бернадскийнинг мазкур асарида дарс самарадорлигини оширишга бўлган талаблари дарс мaзмyнини сиёсийлаштиришдан нарига ўтмаган.

Собиқ Совет Иттифоқи мактабларида тарих ўқитиш услубиятини ишлаб чиқишда А.А.Вагиннинг асарлари ўз ўрнига эга. Унинг тарих ўқитиш услубиятига доир фикрларига нисбатан муросасиз танқидий мулоҳазаларини учратамиз. Жумладан, А.Вагин "Типы уроков по истории"**[[20]](#footnote-20)** асарида таниқли методистлар В.Г.Карцев ва П.С.Лейбенгрубларнинг тарих дарслари турларининг классификациясини кескин танқид остига олади. Ўз навбатида А.Вагиннинг бу танқидий фикрлари А.Саъдиев томонидан унинг "Мактабда тарих ўқитиш методикаси" китобида А.Вагинга ҳеч қандай кўчирма берилмаган ҳолда қуйидагича таърифланади: "А.А.Вагин ўзининг 1957 йилда эълон қилган китобида В.Г.Карцев ва П.С.Лейбенгрублар кўрсатганидек, тарих дарсларининг турлари тўртта эмас, балки кўплигини, уларни турли формаларда (?) олиб бориш зарурлигини педагогик жиҳатдан (?) исботлаб беришга ҳаракат қилади"[[21]](#footnote-21), фикримизча, мазкур ўринда Саъдиев "фикрига айрим аниқликлар киритиш керак кўринади.

Биринчидан, В.Г.Карцевнинг тавсия этган тарих дарсларининг тури мазмун жиҳатидан П.С.Лейбенгруб вариантидан принципиал ҳолда фарқ қилади. Масалан, П.С.Лейбенгруб комбинациялашган дарс хусусида фикр юритганда бундай дарс турини "таълим жараённинг ҳамма звеноларини қамраб олган ва бу дарс турини тарих дарслари турларининг асосийси"[[22]](#footnote-22)1 деб ҳисоблайди.

А.Вагин П.Лейбенгрубнинг бу фикрини унда, яъни комбинациялашган дарсда ўқув жараёнини ҳамма звенолари қамраб олинмаганлигида айблаб, ўзи дидактикада катта қўпол хатога йўл қўди. Авваламбор комбинациялашган дарс жараёнида дарс турларининг том мазмунида ҳамма турлари, элементлари бошдан оёқ қўлланишини ўзи илмий-услубий жиҳатдан дидактикага зид. қолаверса, П.Лейбенгруб вариантидаги дарснинг иккинчи тури-"дарснинг тўла ёки деярли тўла янги мавзуни ўрганишга бағишланиши асосланмаган" деган даъвоси мутлақо ўринсиздир. Бироқ дарс режаси ўқувчиларга қандай маълум қилиниш кераклиги аниқ кўрсатилмайди. Оғзакими, ёзмами, дарс режасининг ҳамма пунктлари бирданига ўқиб эшиттириладими ёки оддий доскага, кўчма доскага, роликка ёзиб кўрсатилиши керакми, ёки бирин-кетинми?

Республикамиз илғор тарих ўқитувчиларининг иш тажрибалари, дарс режалари бандларини ҳар бирини навбатма-навбат синф доскасига ёзиб боришни, ёки кўчма доскага бир йўла ёзилган дарс режаларини синф доскасининг бир чеккасига илиб қўйилган ҳолда фойдаланиш афзаллигини тасдиқлаган. Юқорида исми шарифлари қайд этилган В.Н.Бернадский, В.Г.Карцев, СВ.Иванов, ПС.Лейбенгруб, А.А.Вагин ва бошқаларни тарих ўқитиш услубияти хусусидаги фаолиятлари шубҳасиз мактаб тарих курсини ўқитиш ва уни такомиллаштиришдаги хизматлари диққатга сазовордир. Бироқ, инсон билими чексиз бўлганидек тарих ўқитиш услубияти, айниқса тарих дарслари турлари ҳам жамият тараққиёти ва илмий-техникавий инқилоб жараёнида янгидан янги тур вариантлар билан бойиб бориши зарурлигини, умуман таълим назарияси ва услубияти бир жойда тепсиниб турмасдан, диалектик ҳаракатда бўлишини унутмаслик керак. Шунинг учун ҳам юқоридаги илмий-услубий рисолаларда тарихнинг замонавий турлари-семинар дарси, муаммоли дарслар, экскурсия дарслари. Ўзбекистан Республикасининг Президенти Ислом Каримов асарларини ўрганишга бағишланган махсус дарслар, коллоквиум ва теледарслар дидактикага фаол кириб келаётганлигини ва дарс самарадорлигини ошириш билан бирга ўқувчилар билим доираларини беқиёс ривожлантириб боришда муносиб ҳисса кўшаётганлигини ҳам табиий бир ҳол деб қараш керак. Шу боис А.Саъдиевнинг "Ўзбекистан халқлари тарихини ўқитиш" кўлланмасида Ўзбекистон халқлари тарихини ўрганишнинг ўзига хос хусусиятлари, айниқса, муаммоли таълим дарси, якунловчи, умумлаштирувчи дарслар, уларга бўлган илмий-назарий, услубий ва дидактик талаблар хусусида шахсий фикр баён этмаганидек, бирон мавзу мисолида дарс тузилишини тўла ишлаб чиқилган вариантини ҳам беролмаган.

Шуни алоҳида қайд этиб ўтиш жоизки, Ўзбекистон Республикасида тарих дарсига бўлган умумий педагогик ва дидактик талаблар асосида замонавий дарс вариантини экспериментал тажрибалар асосида ишлаб чиқиш шу кунга қадар бирон тадқиқотчи олим ёки амалиётчи ўқитувчининг илмий изланиш объекти бўлмаган. Шу сабабдан бўлса керак, маҳаллий матбуотда тарих дарсининг мустақил Ўзбекистон Республикамизнинг бутунги ижтимоий-иқтисодий ва сиёсий талаблари даражасида ишлаб чиққан варианти мутлақ мавжуд эмас.

Ўтмиш тарихига назар ташлайдиган бўлсак, Туркистон Халқ маорифи Комиссарлигининг 1918 йил 12 сентябрида чиқарган фармонида, бошланғич мактабда тарих ўрганиш қуйидаги принцип асосида амалга оширилиши қайд этилган:

ижтимоий ва маданий тараққиёт жараёни бўлган умумий тарихни ўрганиш; Россия ва Туркистон халқлари тарихини бирмунча аниқлаштирган ҳолда ўрганиш; ўрта мактабда ғарбий Европа халқлари тарихи - қадимги, ўрта асрлар ва айниқса янги тарихини, шунингдек рус тарихини ўрганиш тавсия этилган эди[[23]](#footnote-23)1.

Ўзбекистон мактабларида тарих фанини ўқитиш тарихини синчиклаб ўрганар эканмиз, 20-йилларга келганда Туркистонда тарих ўқитиш услубиятини педагогик фан сифатида шаклланишида дастлабки дадил қадамлар қўйила бошлаганлигининг гувоҳи бўламиз. Масалан, 1927 йилга келганда Туркистон ўлкасида педагогика фанини тараққий эттиришда катта ҳисса қўшган педагог олим Николай Порфирьевич Архангельский томонидан Ўзбекистан умумтаълим мактабларида тарих ўқитиш самарадорлигини оширишга бағишланган қатор илмий-методик мақола ва ўша шароит учун нодир методик қўлланмалар яратилди[[24]](#footnote-24)2. Она тарихимизга назар ташлар эканмиз, ўзбек халқининг фашизмни тор-мор келтиришда ўзининг улкан ҳиссасини қўшганлигини кўрсатадиган далилларнинг гувоҳи бўламиз. Далилларга мурожаат қилайлик:

- Ўзбекистон уруш йилларида давлатга 3 млн. 806 минг тонна пахта, 54067 тонна пилла, 1 млн. 282 минг тонна дон, 48000 тонна мева қоқи, 159 минг тонна гўшт, 22300 тонна жун ва бошқа маҳсулотлар етказиб берди.

- Ўзбекистондан 1 млн.га яқин киши фашизмга қарши жангга сафарбар этилди. Республикада 389, 12, 162, 5, 44, 128 – тоғ-ўқчи, 21-отлиқ аскарлар дивизияси, 90 ва 94-алоҳида ўқчи бригада ва бошқа қўшинлар тузилиб фронтга жўнатилди.

- Уруш йилларида Ўзбекистонга Собиқ Совет Иттифоқининг фронтга яқин ва фронт зоналаридан 1 млн.га яқин киши, жумладан 200.000 нафар бола эвакуация қилинди.

1941 йилнинг июль ойидан ноябрь ойига қадар Ўзбекистонга Москва шаҳри ва вилояти, Украина, Белоруссия, Волга бўйи туманларидан юздан кўпроқ катта корхоналар кўчириб келтирилди. Бу корхоналар ўзбек ишчиси ва хизматчиларининг қаҳрамонона ғайрати туфайли қисқа муддат ичида жойлаштирилди, монтаж қилинишга туширилди. Мазкур корхоналарнинг аксарияти урушдан олдинги вақтига қараганда кўпроқ маҳсулот чиқарадиган бўлди.

- Улуғ Ватан уруши давомида Ўзбекистонлик жангчилардан 120 минг киши орден ва медаллар билан мукофотландилар. Шунингдек, 338 киши Совет Иттифоқи Қаҳрамони, 32 нафари Шуҳрат ордени унвонига сазовор бўлдилар. Республикада тинч меҳнат кишиларидан 60 минги СССР орден ва медаллари билан мукофотландилар.

Агарда "Улуғ Ватан уруши йилларида Ўзбекистон мактабларида тарих ўқитиш" масаласини ўзини алоҳида олиб қарайдиган бўлсак, бу даврда Ўзбекистонимизда умумтаълим мактабларида тарих ўқитиш услубияти хусусида ва умуман Ўзбекистон халқлари тарихини ўрганиш борасида тахсинга молик кўпгина фундаментал илмий-услубий асарлар яратилганлигини биламиз. Ана шундай асарлардан бири СССР фанлар Академиясининг мухбир аъзолари: А.М.Панкратова, Е.АКосминский, А.Д.Удальцовалар таҳрири остида Ўзбекистон ССР ўрта мактаблари ўқитувчилари учун тайёрланган методик кўлланма - "Улуғ Ватан уруши шароитида тарих ўқитиш"[[25]](#footnote-25)1 дир.

Мазкур методик қўлланма Улуғ Ватан уруши даврида Москва ва Ленинграддан она шаҳримиз Тошкентга эвакуация қилинган жаҳонга машҳур тарихчилар АЮ.Якубовский, М.В.Нечкина, Н.М.Дружинин, К.АКосминский, А М.Панкратова, С.В.Бахрушин, Д.А.Баевский ва бошқа тарихчи олимлар томонидан яратилган. Аслида 394 бетдан иборат бўлган бу ажойиб асар собиқ СССР ҳудудидаги педагогика олийгоҳлари тарих факультетларининг барчасида асосий методик манба сифатида фойдаланилиб келинмоқда.

Тарих ўқитиш услубиятига доир услубий ва дидактик адабиётларда тарих ўқитишга бўлган замонавий талаблар ҳам алоҳида қайд этилади. Жумладан, Академик Мирза Махмутовнинг "Современный урок" (М. "Просвещение", 1989), П.С.Лейбенгрубнинг "Дидактические требования к уроку истории" (М. Изд-во АПН РСФСР, 1960), Н.Г.Дайрининг "Современные требования к уроку истории" (М. 1979) ва бошқалар. Бу асарлар гарчи бевосита тарих ўқитиш масаласига бағишланмаган бўлса-да, аслида 60-70-80 йиллар шароитида - "КПСС - совет жамиятининг раҳбар ва етакчи кучи", "тарих ўрганишда партиявий, сиёсий ва синфий муносабатда бўлиши керак" деган талаблар асосида ёзилган. Лекин методист олимларнинг совет жамиятининг 70 йилдан зиёд давр ичида яратган илмий-услубий ва дидактик асарлари ўша давр хусусиятидан келиб чиққан баъзи камчиликларга қарамасдан, бугунги ўз истиқлолига эришган Ўзбекистон Республикаси мактабларида ҳам мактаб тарих курсини ўқитишнинг асосий дастуриламали бўлиб хизмат қилмоқда. Эндиликда, Республикамиз тарихчи-методист олимлари вазифалари ана шу улкан меросдан Ўзбекистон халқлари тарихининг бугунги даври талаби асосидан илмий-услубий ва дидактик йўлларини юқори савияда ишлаб чиқишдан иборатдир.

Илмий-услубий ва дидактик жиҳатдан тўғри ташкил этилган тарих таълими дарс жараёнида самара берадиган турли-туман шакл ва усуллардан тезкор равишда фойдаланишни тақозо этади.

Тарих ўқитиш деганда фақатгина ўқитувчини воқеалар тўғрисидаги ҳикоясини тинглаш - у, келгуси дарсда уни ўқувчилардан сўрашгина эмас, балки, тарих ўқитиш жараёнида биз ўқувчиларимизни фикрлаш ва тарихий воқеаларини таҳлил этиш, ўрганилаётган тарихий материал асосида хулосалар чиқариш ва уларни умумлаштириш, аниқ тарихий позицияда туриб тафаккур этиш, ўрганилаётган барча мавзулар ва курснинг етакчи ғояларини онгли равишда мустаҳкам ўзлаштириб олиш, уларни тарихий ҳужжатлар ва айниқса, Ўзбекистон Республикаси Президенти Ислом Каримов асарлари, нутқлари матни устида мустақил ишлаб режалар ва кўчирма, хронологик ва синхронологик жадваллар тузишга, уларни таҳлил этишга, қисқача марузалар тайёрлашга, тарихий хариталар билан ишлаш ва тўғри тарихий мўлжал олишга қунт билан ўргатиш жараёнига айтилади.

Тарих дарсини ўқув материалининг навбатдаги бир бўлаги деб хисоблаб, уни ўқувчиларга зудлик билан баён этиб, кейинги бўлагига ўтишдангина иборат деб ўйлаган ўқитувчи, албатта хато қилган бўлур эди.

Дарс-тарих дастурининг бир оддий бўлагигина эмас. Дарс-биринчи галда ўқув машғулотидир.

Замонавий тарих дарсига бўлган талаб нима билан белгиланади?

Биринчидан, фикримизча, Президент И.Каримовнинг Ўзбекистон Республикаси Олий Мажлиснинг XV сессиясида сўзлаган нутқида "Бизнинг асосий бойлигимиз, ривожланган давлат тузишга олиб борадиган йўлдаги асосий таянчимиз-инсондир". Юксак малакали ва юксак маънавиятли инсондир.

Бу нарса айниқса ёш авлодга тегишли. Келажаги буюк давлат, энг биринчи навбатда, бўлажак фуқароларининг маданияти, маълумоти ва маънавияти ҳақида ғамхўрлик қилмоғи зарур. Мен барча ватандошларимизга мурожаат қилиб айтаман: "бутун ҳаёт қанчалик оғир бўлмасин, маънавиятимиз ва маданиятимизни унутмайлик!"[[26]](#footnote-26)1, деган кўрсатмалари, шунингдек, “янги демократик таълим концепциясини ишлаб чиқиш ва амалга ошириш лозим бўлади. Бунда ўзбек халқининг ва республика худудида яшовчи бошқа халқларнинг миллий, тарихий ва маданий анъаналари, маънавий тажрибаси таълим ва тарбия тизимимизга узвий равишда киритилиши зарур"[[27]](#footnote-27)2, деган концепциялари педагогларимизнинг тарих таълимини давр талаби даражасига кўтариш йўлидаги муҳим вазифалари бўлмоғи керак.

Иккинчидан, тарих таълими давомида ўқувчи ёшларни тарихий билим ва кўникмалар билан қуроллантириб, уларни ўтмишда ва бугунги кунимизда содир бўлаётган ижтимоий ҳодисаларни тўғри баҳолаш ва хулосалар чиқариш, "ҳар бир инсоннинг, айниқса эндигина ҳаётга қадам қўйиб келаётган ёшларнинг онгига шундай фикрни сингдириш керакки, улар ўртага қўйилган мақсадларга эришиш ўзларига боғлиқ эканлигини, яъни бу нарса уларнинг собитқадам ғайрат-шижоатига, тўла-тўкис фидокорлигига ва чексиз меҳнатсеварлигига боғлиқ эканлигини англаб етишлари керак. Худди шу нарса давлатимиз ва халқимиз равнақ топишининг" асосий шартидир", деган қатьий хулосага олиб келсин.

Учинчидан, Президент Ислом Каримовнинг Ўзбекистон Олий Мажлисининг 1995 йил 30 августда бўлиб ўтган учинчи сессиясида алоҳида қайд этиб ўтганларидек, "Одамларимиз, жамиятимиз мафкурасида Ватан, юрт ғояси устивор бўлмоғи керак. Миллий ғypyp, миллий ифтиҳор ҳар қандай ишимизнинг пойдевори бўлмоғи керак". Яъни, "Ватан кўнглимизда бўлса, Аллоҳ ишимизга ҳамиша мададкор бўлғай" (Президент И.Каримовнинг чақириғи Ўзбекистон Республикаси Олий Кенгашининг 1993 йил 6 майдаги XII сессиясида сўзлаган нутқидан.)

Дарҳақиқат, ота-боболаримиз бизга мерос этиб қолдирган Ватан - Ўзбекистан ҳар бир ўзбек фуқароси учун саждагоҳ каби азиздир.

Бундай муқаддас ғояни ёшлар онгига аниқ тарихий воқеъликлар асосида сингдириб бориш ҳар бир тарих дарси ва унинг ўқитадиган ўқитувчининг муқаддас ва бир вақтда шарафли бурчидир.

Тўртинчидан, тарих ўқитувчиси ўзининг педагогик фаолиятида илмий билимларни тез суратларда ўсиб бораётганлигини албатта хисобга олмоғи-керак. Илмий техника инқилоби даврида ўқувчи ёшлар ҳам ўз билимларини мустақил ҳолда узлуксиз такомиллаштириб боришлари, илмий ва сиёсий ахборотлар оқимидан тўғри ҳулоса чиқаришга эришмоқлари лозим.

Психолог олимларимиз илмий-техника инқилоби авж олиб бораётган ҳозирги даврда ўқувчи ёшларнинг акселерацияси, яъни болалар ривожланишининг тез суръатлар ўсиб билан бориши, бу жараён уларнинг ҳам ақлий, ҳам жисмоний жиҳатдан ривожланишларида яққол намоён бўлаётганлигини алоҳида таъкидламоқдалар. Дарҳақиқат, ҳозирги даврда талабалар ёшлигиданоқ радио, телевидение, газета, журнал ва турли китоблар, ахборот каналлари орқали кўплаб замонавий илмий-техникавий янгиликлардан бохабар бўлмоқдалар. Буларнинг ҳаммаси сўзсиз ўқувчи ёшларни ҳар томонлама ривожланишларга, дунёқарашлари кўламининг кенгайишига олиб келмоқда. Ўқувчи ўз уйида телевидение орқали ёки кинотеатрда тарихий мавзудаги асарни томоша қилиб, унинг мазмуни билан чукур танишишга муваффақ бўлгани ҳолда, ўқитувчи дарс жараёнида фақатгина дарслик материали билангина чегараланаётган бўлса, у ҳолда ўқувчида мазкур дарс учун хеч қандай қизиқиш пайдо бўлмайди. Ана шундай инқирозли шароитдан чиқиб кетиш учун ўқитувчи тарихий таълимида эмоционал маҳоратини ошириб бориб, ўқувчиларни мавзунинг мазмунига бўлган қизиқишларини ҳисобга олиб, унинг ҳар томонлама мустаҳкамланишига эришмоғи керак.

Маьлумки, тоталитар тузум даврида шаклланган ватанпарварлик тарбиясининг мазмуни аниқ миллий ва маънавий пойдеворга ўрнатилмаган бўлиб, "Совет ватанпарварлиги", "социализм ватанпарварлиги" ва ҳоказо иборалар билан юритиб келинди. Бундай баланд парвоз иборалар йиғиндисидан ташкил топган "ватанпарварлик" партия ҳужжатларида назарий жиҳатдан асосланиб, "Совет жамиятининг ўтган давр ичида қўлга киритган асосий ютуғи бу ягона совет халқларининг шакллантиришдир!" деб, халқ маорифи ходимлари олдига, жумладан тарих ўқитувчиларига ёш авлодни алоҳида олинган аниқ халқ, миллатнинг миллий ва маънавий анъаналари руҳида эмас, хаёлан "шаклланган" совет халқи ватанпарварлиги руҳида тарбиялашни сингдиришга ундар эди. Шундай экан, тарих ўқитувчиси тарих таълимини тарғиб этишда айрим тарихий шиор ва чақириқларни маълум тарихий давр, тарихий шароит ва унинг манфаатидан келиб чиққан бўлишининг сабаб ва моҳиятларини ҳам тарих ўқитиш методикасидаги энг асосий талаб ва тушунча принципидан келиб чиқиб, унга мутлоқ риоя этиш лозим.

Масалан, ўқитувчи "Улуғ Ватан уруши йилларида Ўзбекистон" мавзусини ўтар экан, фанлараро алоқа боғлаш принципини амалга ошириб бориб, ўқувчилар эътиборини Ғ.Ғуломнинг Улуғ Ватан уруши йилларида умумхалқ шиорига айланган "Буюк Ватаннинг буюк фарзанди, билиб қўйки сени Ватан кутади", деган чақириғига жалб этади. Бу шиор сўзсиз ўз даврининг жанговор чақириғи, ёзувчининг ўз фуқаролик бурчини виждонан адо этишидаги олий мезон эди. Бошқача қилиб айтганда, совет ёзувчиси устқурманинг фаол элементи сифатида ўз базисига содиқ хизмат қилиши керак эди. Бошқача бўлиши ҳам мумкин эмас эди. Лекин ўша суронли 40-йилларда "Буюк Ватан" тушунчасига эга ўзининг азалий орзуси ўз мустақиллигига эришган халқ ўзбекларга бугунги кунда қандай муносабатда бўлишимиз керак? Шу чақириқ ўша даврдаги «Ватан тушунчаси бугунги кунда ҳам ўз моҳиятини сақлаб турибдими? Бунинг учун дарс жараёнида фақатгина дарслик материали билан кифояланиб қолмасдан, мавзуга доир қўшимча адабиётлар, турли методик воситалардан, жумладан экран қўлланмалари, магнитофон ёзувлари, теледарслар, мавзунинг мазмунига қараб музей дарслари ёки семинар дарсларидан мақсадга мувофиқ фойдаланмоғи керак.

Бугунги кунда мамлакатимизнинг бозор иқтисодига ўтиши муносабати билан ўқувчиларни ўқишга қизиқишлари борасида турлича ёндошиш, қизиқишларини бир хил эмасликлари яққол кўзга ташланмоқда. Уларни ўраб турган. ижтимоий муҳит ўқувчи ёшларимиз дунёқарашларида ўз тамғаларини қолдирмоқда. Бундай шароитда тарих ўқитувчисининг вазифаси синфда мавжуд бўлган барча ўқувчилар диққат-эътиборларини уларга нисбатан дифференциация усулини қўллаб, бир вақтда уларнинг ҳаммалари учун мақбул бўлган тарихий материални баён қилиш билан, иккинчи томондан ҳар бир ўқувчининг қизиқишларини ҳисобга олган ҳолда, унга алоҳида ёндошмоққа ҳаракат қилмоғи керак.

Дарс жараёнида ўқувчилар фаолиятларига дифференциал ёндошиш қандай назорат этилса, уларни уй вазифаларини бажаришларини назорат этиш ҳам ўша принцип асосида амалга ошириб борилмоғи керак.

Шуни алоҳида таъкидлаб ўтиш лозимки, тарих дарсининг мазмуни мустақил Ўзбекистон Республикасининг ёшлар орасида олиб бориладиган мафкуравий ишлар вазифаларига мос келиши, тарих ўрганишнинг турмуш билан алоқасини боғланганлигида, Ўзбекистон келажаги буюк давлат бўлишини назарий ва амалий ишлар билан боғлаб олиб боришга йўналтирилган бўлмоғи керак.

Тарих дарслари ўқувчи ёшларда шундай қатъий тушунчани мустаҳкам шакллантирмоғи керакки, Президентимиз И.Каримовнинг Ўзбекистон Республикаси Олий Кенгаши XV сессиясида алоҳида қайд этиб ўтганидек "Келажак ўз-ўзидан келмайди. У бугунги машаққатли меҳнат билан яратилади. Бугун яратган нарсамиз келажакка ҳам ўтади. Агар бугун шошилиб ниманидир унутсак, келажак авлодлар ўша нарсадан маҳрум бўладилар. Жамият маданиятсиз, маънавий-ахлоқий қадриятларсиз яшай олмайди. Уларни писанд қилмаган жамият пировард-оқибатда таназзулга юз тутади", деган концепция билан йўғрилган бўлмоғи керак.

Тарих дарслари самарадорлигини ошириб бориш учун ўқитувчи тарих фанининг ривожланиб боришини системали равишда кузатиб бормоғи керак. Айниқса, Олий ва ўрта махсус таълим тизимида сабоқ олаётган ёшларни тарихдан чоп этилаётган янги асарлар мазмуни билан таништириб боришлари ҳамда уларнинг тарихни ўрганишга бўлган қизиқишларини янада оширишлари лозим.

**4-мавзу. Тарих дарслари самарадорлигини ошириш йўллари.**

**Режа:**

1.Бугунги кунда ўқув тарбиявий-ишлар самарадорлигини ошириб боришнинг вазифалари ва мувофақиятлари сабаблари.

2.Дарс самарадорлигини оширишга салбий таъсир кўрсатаётган камчиликлар.

3.Муаммоли таълим-тарбия нима.

4.Тарих дарслари самарадорлигини оширишда ва тарихчи педагогларни тарбиялаб етиштиришда педагогик амалиётларининг аҳамияти.

Ўқув-тарбия ишлари самарадорлигини ошириб бориш ҳар доим халқ маорифи ходимларининг энг муҳим вазифаларидан бўлиб келган. Чунки, ҳар қандай жамиятда ҳам ёш авлодни давр талаби даражасида тарбиялаб вояга етқазишда уларга бериладиган таълим-тарбиянинг роли деярли ҳаётий аҳамият касб этган.

Собиқ шўролар жамиятидаги умумий ўрта мажбурий таълимдан фарқ этгани ҳолда Ўзбекистон Президенти Ислом Каримов алоҳида қайд этиб ўтганидек, «таълим Ўзбекистон халқи маънавиятига яратувчилик фаолиятини бахш этди. Ўсиб келаётган авлоднинг барча энг яхши имкониятлари унда номоён бўлади, касб-кори, маҳорати узлуксиз такомиллашади, катта авлодларнинг доно тажрибаси англаб олинади ва ёш авлодга ўтади. Ёшлар, уларнинг иқтидорлиги ва билим олишига чанқоқлигидан таълим ва манавиятни тушуниб етиш бошланади. Бизнинг давлатимиз мутахассислар тайёрлашнинг илғор жаҳон тажрибасини кенг жалб этади”[[28]](#footnote-28)1.

Ўқув-тарбия жараёнини янада такомиллаштириб бориш учун унинг бош омилларини аниқлаб олмоқ керак. Ана шундай омиллардан бири ўқув-тарбия жараёнини ташкил этишнинг асосий шакли-дарс самарадорлигини ошириш учун курашишдир.

Ўқувчини уй вазифасини бажариш учун сарф этадиган вақти, унинг натижалари ҳам дарс самарадорлигини педагогик жиҳатдан тўғри ташкил этишга бевосита боғлиқдир.

Матбуотда халқ таълимига бағишланган анжуманларда, ўқитувчиларнинг анъанавий август кенгашларида, ўқитувчиларнинг малакасини ошириш ва қайта тайёрлаш курсларида ўқитувчилар билан бўлган мулоқотларимизда умумтаълим мактаблари, академик лицей ва касб-ҳунар коллежларида ўқув машғулотлари учун вақт ниҳоят ортиб бораётганлигига одилона шикоятлар эшитилмоқда.

Дарҳақиқат, амалиётда ўқувчини мактабга дарсга келишидан тортиб, уйига қайтиб кетишига қадар 6-7 соат вақт кетса, турли синфларда ўқувчиларни уй вазифаларини бажариш учун сарфлайдиган вақтлари 1 соатдан 3-4 соатгача чўзилмоқда. Шундай қилиб, кўп ҳолларда, айниқса битирувчи синфлар ўқувчиларннг ўқиш ҳафтаси 70 соатдан ўтиб кетмоқда.

Кўпгина қишлоқларимиздаги ўқув масканларида ҳам бундай муаммолар ўз ечимини кутмоқда. Ниҳоят, бу ҳолларнинг мажмуи ўқувчиларнинг руҳияти ва саломатлигига маълум даражада салбий таъсир кўрсатишдан мустасно эмас.

Академик лицей, касб-ҳунар билим юртлари ва умумтаълим мактаблари шароитларида ўзаро тажриба алмаштириш мақсадида айрим касбдошларимиз дарсларини кузатиш шуни кўрсатдики, ўқитувчи томонидан дарс жараёнида ўрганиладиган мавзунинг мотивацияси, дарснинг таълимий тарбиявий мақсадлари, унда ривожлантириб бориладиган таълимнинг ўрни, уларни талабалар онгига етқазиш методикаси, воситалари, дидактик материалларнинг атрофлича пухта ишлаб чиқилган моделининг янги педагогик технологиялар асосида ишлаб чиқилмаганликлари кўпгина дарслар илмий-техник инқилоби авж олган бугунги замон талабларидан бирмунча йироқда қолиб кетаётганлигини кўрсатмоқда.

Дарс самарадорлигини оширишга салбий таъсир кўрсатаётган асосий камчиликлардан бири дарс жараёнида ўқувчилар фаолликларини ошириш учун айнан мавзуга доир муаммоли таълимни ташкил эта билмаслик, дарс жараёнида даврий матбуот ва бадий адабиётлардан, айниқса Президент Ислом Каримовнинг асарлари, нутқлари ва оммавий ахборот воситаларига берган интервьюларидан мақсадга мувофиқ фойдаланишдаги тезкорликнинг пастлигида намоён бўлмоқда. Бундан аянчлиси ўрганилаётган мавзуга нисбатан интеграцион ёндошувнинг сустлигида яққол ўз ифодасини топмоқда. Муаммоли таълим-ўқитиш ва таълимдаги ўзаро ҳамкорликни ўқувчиларда тарихий билимларни изчиллик билан шакллантириб боришга қаратилган мустақил билиш, таълимни барқарор мотиви ҳамда ўқувчиларнинг фикрлаш қобилиятларини фаол шакллантириш, илмий тасаввур, тушунча ва билиш усуллари борасидаги фаолиятлари - муаммоли ҳолатлар тизимининг детертинистик, яъни таълимнинг нарса ва ҳодисаларини сабабий боғланишларини амалга ошириб борадиган жараёндир.

Муаммоли таълим - таълим-тарбиянинг илғор педагогик амалиёти ва назариясининг анъанавий таълимотини яхлитлиги натижасида қўлга киритилган ютуғи бўлиши билан бир вақтда, ўқувчиларни умумий ва маънавий ривожланишларининг энг самарали воситаси ҳам ҳисобланади.

Муаммоли таълим - ўқувчиларнинг мустақил таҳлилий тафаккур қобилиятлари ва тадқиқот фаолиятларини ривожлантириб боришга йўлловчи фаннинг тайёр хулосаларини ўзлаштира боришлари жараёнига ва бир вақтда ўзларининг тарих ўқитиш жараёнидаги энг самарали туридир.

Маълумки, амалиётда ҳар қандай ажратилган вақтдан самарали фойдаланиш омиллари бўлади, яъни:

а) талабаларнинг билимларига нисбатан фронтал, индивидуал, гуруҳларга бўлиб дифференциациялаш;

б) ўқиш учун ажратилган вақтнинг ҳар бир сониясидан ниҳоятда самарали ва дарс олдига қўйилган мақсадга мувофиқ фойдаланишга ҳаракат қилиш ва унга эришиш йўлларини тадқиқ этиш таълим-тарбия жараёнидаги янги муаммо сирасига кирмайди;

Лекин, шунга қарамасдан, сўнгги йилларда республикамиз матбуотида ва ижтимоий фанларни ўқитиш жараёнида ўқув материалларини йирик-йирик шаклларда баён этиш, аниқроғи собиқ шўролар даврида Донецклик ўқитувчи “В.Ф.Шаталов методи” деб ном олган тажрибани қўллаш кенг тарғиб этилмоқда. Жумладан, ўрта-махсус ўқув юрти ёки академик лицей шароитида бир дарс давомида 2-3 ва ҳатто ундан ҳам кўп дарсларда ўрганилиши керак бўлган дарслик материалларини баён этиш мумкинлиги тарғиб этилмоқда. Илмий-техника инқилоби авж олиб борилаётганлиги учун ижтимоий-иқтисодий, сиёсий воқеалар ҳам беқиёс кенг кўламда авж олиб бораётган XXI-аср бошида тарихни ўрганишда тарихий материалларни дарсларда бундайин “блоклаштириш методикаси” ни қўллаш гарчи ўқувчиларнинг мустақил таҳлилий тафаккур этишга чорлайдиган мақсадда қўлланилаётган бўлсада дарсликлардаги ҳар бир параграф, мавзу фақатгина бир муаммога эмас, аксинча ўз даврига хос қатор муаммолар, тамойиллар, тарихий тушунчалар, саналар, макон ва замонлар ва ҳоказолардан иборат бўлгани ҳолда, ўқувчиларнинг ўрта таълим тизимидаги ўқув материалларни тўла идрок этиш ва таҳлилий тафаккурларини текис йўлда ривож топиб бориши мумкин ёки мумкин эмаслигини физиологик ва психологик жиҳатдан бир ўйлаб кўрсак бўлмасмикан? Тўғри, инсоннинг билиш қобилияти чексиз. Лекин, хар бир нарсада ҳам меёр бор. Шунинг учун Қуръони Каримда “меъёрини билмаганни Оллоҳ хуш кўрмайди” деб алоҳида кўрсатилган эмасми?

Умум ўрта ва ўрта махсус таълим тизимидан мутлақ фарқ этгани ҳолда, таълимни “блоклаштириш методикаси”нинг тескарисини кўрамиз.

Масалан, “Тарих ўқитиш методикаси” фанидан ўқитиладиган “Мактабда Ўзбекистон тарихини ўқитишда даврий матбуот материалларидан фойдаланиш” номли махсус курс 24 соат давомида ўрганилиб келинган. Бундай аҳволларга профессионал педагог нуқтаи назаридан олиб қараган ҳар бир одам “наҳотки олий ўқув юртида таълим учун ажратилган вақт соатларини қаерга сарфлашни билмасдан унга шунчалик лоқайд бўлсак”, ёйинки, “наҳотки эртанги тарихчи ўқитувчини тарих ўқитиш методикаси бўйича давр талаби даражасида илмий-методик маҳоратини тинмай ошириб, такомиллаштириб бориш йўлида қуроллантирадиган арзигулик билимлар блоки бўлмаса” деб ўйлаш табиий эмасми?

Юқорида кўрсатилганидек, ҳар қандай тажрибали тарих ўқитувчиси ўзининг педагогик фаолиятида дарс материалларини танлаш ва уни дарс жараёнининг қайси ўрнида дидактик усуллар ва методик воситалар ёрдамида мазкур дарснинг бош ғоясига тўла бўйсиндирилган бўлиб, ўзида дарснинг таълимий ва тарбиявий вазифаларини, шунингдек, тизимли равишда ривожлантирилиб бориладиган таълимнинг мақсадига аниқ йўналтирилган бўлиши керак.

Ҳар бир соҳада бўлгани каби тарих ўқитиш самарадорлигини оширишда ҳам, “инсон омили”, яъни тарих фани ўқитувчисининг билимдонлиги, ўз соҳасини етук мутахассиси бўлиш ҳам ҳал қилувчи рол ўйнайди. Тажриба шуни кўрсатадики ўқитувчи фаолиятида кўпинча аниқ тарихий фактлар, тушунчалар, “макон”, “замон”, тарихий архив ҳужжатлари, расм, чизмалар, статистик маълумотлар, маҳаллий ўлкашунослик материалларидан, айниқса мустақиллик даври ўлкашунослигини ташкил этишдаги педагогик фаолиятининг сустлиги, айрим ҳолларда дарс назарияси ва методикасидан йироқлик нафақат дарс самарадорлигига салбий таъсир кўрсатмоқда, ҳатто синфда ўтирган ўқувчини ўқитилаётган фанга нисбатан бўлган қизиқишини бир умрга йўқотишга олиб келиши ҳам ҳеч гап бўлмай қолиши хавфини келтириб чиқармоқда. Бу борада жаҳонга машҳур олим, Нобел мукофоти лауреати, академик К.Скрябин: “Одамларни чуқур ҳурмат қилмасдан туриб, уларга фанга нисбатан ихлос-эҳтиромларини сингдирмасдан туриб ўқитиш мумкин эмас. Менимча, ўқувчининг дарс жараёнида дарсга нисбатан ҳаракатлари, дарсдаги тинчлик осойишталик худди мана шундан бошланмоғи керак”, - дейди.

Ҳар қандай мактабу бошланғичми, ўртами, олийми барибир, унга бўлган ҳурматдан бошланади. Одатда ўқитувчи зиммасига ўқитаётган фанининг барча масъулиятлари юкланмайди. Тарих - унинг ўқитишдаги зерикарли дарслар туфайли фан сифатида ўз фаолиятини тўхтатиб қолмаганидек, алгебра ҳам унинг ноаниқ методлар воситасида ўқитиладиган фан сифатида йўқ бўлиб қолмайди. Аммо бу зерикарли, ноаниқ бесамар ўқитилган дарсларда ўтирган ўқувчи ўзи учун ҳам тарихни, ҳам алгебрани бир умрга йўқотиш мумкин. Ким билади, дейсиз. Бир вақтлар сиз ундан шу фанга бўлган қизиқишларини сўндирган ўқувчи келажакда шу фан тараққиётига ўзининг улкан ҳиссасини қўшиши мумкин бўлармиди?[[29]](#footnote-29)1

Кўп ҳолларда ўқитувчи томонидан дарс самарадорлигини ошириш учун зарур илмий назарий ва методик талабларни ўз ўрнида қўллайбилмаслик натижасида ўвучилар дарсни 15-20 минут вақтини ўтган мавзулар юзасидан муаммоли эмас, диалог сифатида берилган саволларга

синфдошларининг саволга яраша берган оғзаки жавобларини “эшитишдан”

ташқари бирон индивидуал ёки фронтал савол (вазифа)га оғзаки ёки ёзма жавоб тайёрлаб, мазкур дарсда фаол иштирок этишга қаратилган методлардан умуман дарак бўлмайди. Бу ҳолни ўқитувчини ўтган дарси бўйича ўқувчилар билимини баҳолаш учун уларга берилган қуйидаги саволлардан ҳам кўриш мумкин:

 Ўқитувчи: “Темур томонидан Сарой берка қачон босиб олинди ва ёндириб ташланди?”; “Темур қачон ва қаерда турк султони Боязид устидан ғалаба қозонди?”; “Темур қандай давлатга асос солди?”. Кўриниб турибдики, ўқитувчи томонидан қўйилган саволлар ўқувчиларни таҳлилий тафаккурга бошқаришдан мутлоқ йироқ бўлиб, уларнинг билимларини фақат “тарихий сана”, “макон ва замонларни” тўтиқуш каби ёдлашга асосланган “тест саволларини” ечишга жалб этган бўлди.

 Ўқитувчининг бундан кейинги фаолияти 15-20 минут давомида янги дарсга мўлжалланган мавзуни фақатгина дарслик параграфидаги материаллар асосида шарҳлаб бериш билан кифояланади. Шундан кейин ўқитувчи ҳозиргина шарҳланган мавзуни дарсликдан уйга вазифа қилиб берди ва янги ўтилган мавзуни “мустаҳкамлаш” мақсадида синфга бир неча савол берган бўлди. Бироқ, ўқитувчининг дарсдаги фаолияти шунчалик масъулиятсизлик билан ўтган эдики, натижада дарс мавзуси бўйича “мустаҳкамлайдиган” билимнинг ўзи ҳам ўқитувчининг ўзи томонидан ўқувчиларга қониқарли тушунтириб берилган эмас эди.

 Бундан хулоса шуки, ўқувчилар дарс давомида мавзу юзасидан ниҳоят ўз ахборотига (билимга эмас) эга бўлдилар, холос. Дарс жараёнида ўқитувчи томонидан дарс самарадорлигини оширишнинг энг қулай имкони ўрганилаётган мавзуга интеграцион ёндошув, яъни предметлараро алоқа боғлаш усулидан умуман фойдалинилмади.

Ҳар қандай дарснинг самарадорлиги таъминлашда инсон омилидан кейин илмий-методик ва дидактик жиҳатдан давр талаби асосида тажрибада синаб кўрилган ўқув дастурлари, дарсликлар ва ўқув-методик қўлланмаларни айтиш мумкинки, деярли ҳал қилувчи рол ўйнайди. Бироқ, Ўзбекистон Республикаси миқёсида, айниқса, Ўзбекистон тарихидан яратилаётган аксарият чиллаки “дарсликлар” кўп ҳолларда на ўқувчи, ва на ўқитувчилар талабларига мос келмаётир. Натижада, қанчадан-қанча давлат маблағи сарфланган ана шундай “дарсликлар”нинг давр талабига жавоб бера олмаганлиги боис ўзгартирилмоқда, - эскилари макулатурага топширилмоқда. Шундай экан, ҳар бир тарих ўқитувчиси дастур асосида навбатдаги дарсга тайёргарлик кўриши жараёнида қўлида мавжуд бўлган дарслик, методик қўлланма ва бошқа ўқув материалларининг мазмунига ижодий ёндошмоғи, имкон қадар тарих дарсининг илмий-методик ва дидактик жиҳатдан давр талаби даражасида ўтказишга алоҳида эътибор бермоғи лозим.

**5-мавзу. Тарихий билимларни шакллантириш жараёни.**

**Режа:**

1.Тарихий билимларни шакллантиришда илмий билимларга нисбатан қисқартилган ва соддалаштирилган йўллар.

2.Тарихий билимларни шакллантиришда тарихий фактларни моҳияти.

3.Тарихий билимларни ўрганишга бўлган эҳтиёжларнинг ортиб бориши.

4.Тарих ўрганиш самарадорлигини ошириш жараёни асосан қайси ҳолатларни ўз ичига олади.

Умумтаълим мактаби тизимида ўқувчиларда тарихий билимларни шакллантириш илмий билимларга нисбатан қисқартирилган ва соддалаштирилган йўллар билан амалга оширилади.

Мактаб таълимида тарихий билимларни шакллантириш учун тарих фани тизимида жамғарилган, таҳлил этилган ва умумлаштирилган улкан материаллардан фақатгина минимуми, яъни мактабда таълимий тарбиявий ва ривожланиб борувчи таълим вазифаларини хал этиш учун педагогик жиҳатдан зарур бўлган тушунчаларгина танлаб олинади.

Кўп ҳолларда тарих таълимида билимлар адаптация қилинган, яъни соддалаштирилган ва бир тизимга солинган ҳолда баён этилади.

Тарихни билиш кўпинча сезиш ва қабул қилиш, кўриб ва эшитиб идрок этишга асосланади.

Бошқа предметларга нисбатан тарихий билимларни шакллантиришда тарихий воқеаларни оғзаки баён этиш (ҳикоя формаси) ва ёзма равишда баён этиш (рефератлар тайёрлаш ) катта рол ўйнайди.

Ўқувчилар томонидан фактик билимларни ўзлаштириб олиш учун уларни тафаккур этишдан ажратилган ҳолда эмас, балки бир бутун уйғунликда, ягона бир жараён сифатида амалга оширилиб борилади.

Тарихий билимларни шаклланишида тарихий фактлар моҳияти қуйидагича намоён бўлади;

тарихий ҳодисалар генезиси, яъни уларни вужудга келиши ва ривожланишида;

ижтимоий ҳаётда ўзига хослик ва умумийликда; тарихий жараён ва бошқа шунга ўхшаш билимлар қонуниятларини тарих фани томонидан очилиши ва ўқиш жараёнида ўқувчилар томонидан ўзлаштириб олиниши лозим. Бу билимлар ўқувчиларга ўқитувчи томонидан дарс жараёнида ёки уларнинг ўқитувчи раҳбарлигида олиб борган мустақил ишлари жараёнида ўзлаштириб олиниши керак.

Шуни алоҳида қайд этиб ўтиш керакки, тарихий тушунчаларни шакллантириш биринчи галда тарихий фактларни билишга, шунингдек аниқ йирик образларга суянмоқни тақозо этади.

Тарихни билиш жараёни тарихий фактларни ўзлаштиришдан бошланади. Тарихий фактларни ўзига хос хусусияти шундан иборатки, улар хеч қачон айнан такрорланмайди. Шу билан бирга ўқувчилар томонидан алоҳида тарихий фактларни билиб олиш - тарихни ўзлаштирди деган тушунчани ифода этмайди. Фактлар орасида мантиқий алоқадорлик бўлмаса, у ҳолда фактларнинг оддий мажмуаси билимларни бирхиллаштиради ва тарихий материалларни онгли равишда ўзлаштирилишига ҳалақит беради. Шундай қилиб, тарихни ўрганиш жараёнида фактлар шунчаки ўрганилмасдан, балки улар орасидаги зарур алоқаларни таққослаш, аниқлаш ва маълум даражада тизимлаштириб ўзлаштиришни таъмин этмоғи керак.

Тарихий фактлар сон-саноқсиз бўлиши мумкин. Бироқ, тарих ўқитиш жараёнини самарали олиб бориш учун уларни аниқ белгилаб олмоқ зарур.

Тарихий фактлар икки хил характерда бўлиши мумкин. Биринчидан, айрим тарихий фактлар ягона воқеани акс эттириб, тарихда фақат маълум шароитда бир маротаба, маълум даврдаги шахсларнинг иштирокида, қатъий чегараланган макон ва замонда содир бўлади.

Иккинчидан, тарихий фактлар ўзларида маълум тарихий давр ёки замон хусусиятларини акс эттиради. Масалан, Россия ва Ғарбий Европа мамлакатлари тарихида учрайдиган баршчина, оброк Темур даври учун характерли бўлган ҳарбий харажатлар учун йиғиладиган солиқ - "аминона", давлат хазинасига тўланадиган -"хирож", айниқса, "суюрғол" ("сойюргал" турк-мўғул сўзи бўлиб, феодал томонидан ўз вассалига берилган ер-сув, мулк ва ундан олинадиган солиқ, ўлпон) ва ҳоказолар. Гарчи номлари турлича аталса-да, аслида феодалларга тобе бўлган деҳқонларнинг тўлайдиган шахсий солиқлари мажмуасидир.

Ўқувчиларда тарихий билимларни шакллантиришда ўқувчиларнинг ўқув фаолиятларига ўқитувчи томонидан моҳирлик билан раҳбарлик қилиш алоҳида аҳамият касб этади.

Тажриба шуни кўрсатмоқдаки, тарихни ўрганиш самарадорлигини ошириш асосан ўқув жараёнига тўғри раҳбарлик қилишдан иборат бўлиб, бу жараён асосан қуйидаги ҳолатларни ўз ичига олади:

1. Ўқувчиларни билиш фаолиятларини тарихий билим манбалари билан таъминлаш. "Ўқувчиларга тарихий билим манбаларининг асосий пойдевори ва муҳим томонларини илмий асосда шакллантириш биринчи галда тарих ўқитувчисининг ўзини ана шундай билимларни назарий ва амалий жиҳатдан эгаллашларини, шунингдек, ана шу билимларни ўқувчилар онгига етказа билишнинг оптимал услублари билан қуролланган бўлмоғи ёки К.Маркс ибораси билан айтганда: "тарбиячининг ўзи тарбияланган бўлмоғи керак", деган концепцияга амал қилмоқ керак.

2. Ўқувчиларни ўрганиладиган тарихий материалга нисбатан руҳий ҳолатларини йўналтира билиш, уларда тарихий билимларга бўлган қизиқишларини фаол уйғотиб бориш, дарс жараёнида ўқувчиларни мустаҳкам, барқарор диққат-эътиборларини ташкил эта билиш, ниҳоят уларда мустақил тафаккур этиш кўникмаларини шакллантириш ўқитувчининг педагогик фаолиятида асосий ўринни эгалламоғи керак;

Тарих ўрганиш жараёнида бу вазифалар ўрганилаётган мавзуга турли воситалар ёрдамида ёндошишни тақозо этади. Дарслик матнидан ташқари, мавзуга оид материалларни танлаш, курслараро ва предметлараро алоқа боғлаш, бадиий адабиёт ва нашрий матбуот материалларидан, шунингдек тасвирий санъат асарларидан мақсадга мувофиқ фойдаланиш ўқувчиларнинг мавзу юзасидан мустақил ишларини фаол ташкил этиб бориш шулар жумласидандир.

3. Дарс жараёнида ўқувчилар томонидан тарихий билимларни ўзлаштиришга, идрок этишга ўқитувчининг бевосита ва системали раҳбарлик қилиши мазкур муаммони ижобий хал этишнинг асосий шартларидан ҳисобланади. Мазкур ўринда ўқитувчидан ўқувчиларни дарс жараёнида ўрганилаётган мавзудаги асосий (йўналтирувчи ғоя*,* таянч билим, Шаталовча таянч сигнал ва ҳ.к.) масалани, яъни билишлари шарт бўлган тарихий масалани алоҳида қайд этиши, дарсликда бўлса турлича ёзувларда баён этилган материални оғзаки баён этилган бўлса ифодали ўқишни, мавзуни баён этиш режасини тузишни; харитада у ёки бу йўналишларни аниқ кўрсатиб беришни тақозо этади. Энг асосийси ўқитувчи бу жараёнда ўқувчиларнинг дарслик матни устида ишлаши бўлмасин, тарихий ҳужжатлар, даврий матбуот ва бадиий адабиёт асарларини мустақил таҳлил этишни фаоллаштирмоғи лозим

4. Ўқитувчи ўқувчиларни тарихий материални билиш жараёнини ҳамма босқичларидаги тафаккурларига моҳирлик билан раҳбарлик қилиб бормоғи лозим. Бу раҳбарлик биринчи галда янги материални баён этишда, уни мустаҳкамлашда, уй вазифасини бажариш ва умумий такрорлаш дарсларида ўқитувчининг диққат марказида бўлмоғи керак. Айниқса, ўқувчиларнинг билиш тафаккурларини идора этиш ва бошқариш улар томонидан назарий масалаларни ўзлаштиришда катта аҳамият касб этади. Мазкур ўринда кузатилган мақсад: ўқувчилар тарихий фактлардан олган билимлари мажмуасидан аниқ назарий хулоса чиқаришга эришсинлар, тарихий фактларнинг назарий ифодасини мустақил шарҳлаш имкониятига эга бўлсинлар.

5. Ўқувчилар билимини мустаҳкамлаш учун уларни дарсда ва уй вазифаларини бажаришдаги фаолиятларига раҳбарлик қилишни ташкил этиш ва уларда тарихий билимларни шакллантиришда алоҳида ўринни эгаллайди.

6. Ўқувчиларни ўқув фаолиятини текшириш ва уларга маълум ўзгартиришларни киритиб бориш улар олган билимларнигина ўз ичига олмасдан, балки уларнинг тарихий билимларни тафаккур этиш қобилиятларини, шунингдек, дунёқарашга доир тушунчаларини қанчалик ўзлаштириб бориш даражасини, тарихий материаллар билан мустақил ишлаш қобилиятлари, тарихдан олган билимларини ўқиш жараёнида ва айниқса, кундалик ижтимоий ҳаётларида амалий жиҳатдан тезкор равишда қандай қўллашларини идрок этиш ва бошқаришда ҳам ўз ифодасини топмоғи лозим. Тарих ўрганиш жараёнида тарихий билимларни эгаллаб боришда тарих дарсларини тематик режалаштириш, ўқув дастури ва қўлланмалари, дарсликларни ролини алоҳида қайд этиш лозим.

**7-мавзу. Миллий қадриятни англамоқ ватанни англамоқдир.**

**Режа:**

1.Миллий қадрият тушунчаси.

2.Миллий қадриятлар ва ватанпарварлик ҳис-туйғуларини шакллантиришнинг асоси.

3.Миллий қадрият, маънавият, маданият тушунчаларининг моҳиятини.

4.Сўнгги йилларда қайси тарихчи олимларимиз, ёзувчиларимизнинг тарихий мавзуларда яратган асарларида миллий қадриятларимиз, ватанпарварлик ўз аксини топган.

Табиийки, миллий қадрият тушунчаси фуқароларимиз онгида, айниқса, ўқувчи ёшлар тушунчаларида йўл-йўлакай шаклланиб, камол топиб, инсонни бу сохада харакатга келтирувчи куч даражасига кутармайди.

Бу борада хар бир инсонни туғилиб ўсган маскани - Ватани, унинг табиати ва тарихига қизиқишларини уйғота билиш, камол топтириш асосий омил ҳисобланади. Ана шундай омил ўз навбатида мактабда ўрганиладиган фан асосларининг мақсад, мазмун ва вазифалари жамланишидан келиб чиқмоғи лозим.

Мактабда ўрганиладиган барча фанларда, уларнинг дастурлари ва дарс режаларини тузиш, таълимий-тарбиявий ва айниқса, ривожлантириб борувчи таълим мақсадларини илмий-услубий ва дидактик жиҳатдан аниқлаб олишда ўқувчи ёшларнинг ўз халқи миллий қадриятлари ва ватанпарварлик хис-туйғуларини шакллантиришга катта эътибор берилади.

Президентимиз И.А.Каримовнинг ташаббуси билан 1996 йилда Ўзбекистон халқлари янги тарихини тарихий ва. илмий ҳақиқат остида яратиш тўғрисида махсус қарор қабул қилинди, махсус илмий-тадқиқот институт таъсис этилди. Ўзбекистон тарихи эндиликда хукуматимиз диққат эътибори марказида экан, бу фаннинг ёшларимизни миллий қадриятларимиз ва ўз она Ватанимизнинг фидойи ватанпарварлари этиб тарбиялашдаги вазифаси қандай амалга оширилмоқда?

Тўғри, тажрибали ўқитувчилар ўзларининг педагогик фаолиятларида дарс ва синфдан ташқари машғулотлар давомида ўқувчи ёшларимизга миллий қадриятларимиз ва уларни ватанпарварлик рухида тарбиялаш бобида бирмунча ютуқларга эришиб келмоқдалар. Бироқ, ютуқлар билан бирга хал этилишини кутиб ётган кўпгина илмий-услубий, педагогик ва дидактик муаммолар ҳам мавжуддир. Улар қуйидагилардан иборат:

а) ўқувчи ёшларни Ўзбекистон халқлари тарихини ўрганиш давомида тарбияни барча жиҳатларини қамраб олган, амалиётда синаб кўрилган Ўзбекистон Республикаси Халқ таълими вазирлиги томонидан ўқув дастурлари, дарсликлар ва методик қўлланмалар, дарс самарадорлигини оширишни таъмин этишга йўналтирилган дидактик материаллар ишлаб чиқишни таъмин этувчи тарих ўқитиш бобида юқори малакали ўқитувчилар фаолият кўрсатадиган тажриба мактабининг йўқлиги;

б) давр талаби даражасида яратилган дарслик ва услубий қўлланмаларнинг йўқлиги;

в) педагогик олий ўқув юртлари ва университетларимизда тарихчи педагогларни етиштиришда мазкур муаммога етарли эътибор берилмаётганлиги; Тошкент шахар ва Республикамизнинг хар бир вилоятларида мавжуд бўлган ўқитувчилар малакаларини ошириш, айниқса, Ўзбекистон халқлари тарихи бўйича қайта тайёрлаш курсларида мазкур муаммо бўйича маърузачиларимизда профессионал махоратининг етишмаслиги ва ниҳоят,

г) Президент И.А.Каримовнинг ёшларимизда миллий ва маънавий қадрият, ватанпарварлик ҳис-туйғуларини тарбиялашнинг илмий-назарий йўриқномалари билан йўғрилган асарлари ва нутқларидан мақсадга мувофиқ фойдаланиш ўқувчи ёшларимизни тарбиялашга ҳар томонлама ёндашишни самарали амалга оширишга йўналтирилган илмий-услубий дастурлар ва қўлланмаларни яратиш ва амалиётда фойдаланишнинг бирмунча сустлик билан амалга оширилаётганлигидадир.

Биз мазкур муаммо устида илмий-тадқиқот ишлари олиб борар эканмиз, биринчи галда Президент Ислом Каримов асарлари ва нутқларидан ушбу масала хусусида баён этилган илмий-назарий ва методологик йўриқномаларига асосландик. Шу мақсадда юртбошимизнинг Ўзбекистонни умумий ривожлантиришнинг асосий режаларини ўзида мужассамлаштирган асари - "Ўзбекистоннинг ўз истиқлол ва тараққиёт йўли" китобини атрофлича ўрганишдан бошладик. Асарда ёш авлод тарбиясини умумий амалга оширишнинг ҳақиқий концепцияси қуйидагича баён этиб берилган:

"Янги демократия таълим концепциясини ишлаб чиқиш ва амалга ошириш лозим бўлади. Бунда ўзбек халқининг ва республика худудида яшовчи барча халқларининг миллий тарихий ва маданий анъаналари, маънавий тажрибаси таълим ва тарбия тизимимизга узвий равишда киритилиши зарур", - деб қайд этилган.

Мазкур сатрларда ўқувчи ёшларимиз тарбиясига комплекс ёндашиш йўриғининг нақадар аниқ баён этилганлиги яққол кўриниб турибди.

Президент И.А.Каримов Ўзбекистон Республикаси Олий Кенгаши XV-сессиясида сўзлаган нутқида халқимиз тарихини чуқуртаҳлил этиш асосида "фақат ўтмишни эслаш ва ўтмиш билан фахрланишнинг ўзи натижа бермайди. Мақсадни тўла англамай, истиқболини кўрмай, яшаб ҳам, ишлаб ҳам бўлмайди. Айрим шахслар ўтмиш ва келажак ҳақидаги чиройли сўзларга махлиё бўлиб, бугунги кунни, бутун яшаётган кишиларнинг, фарзандларимизнинг, ёшларимизнинг маънавий ва ахлоқий жиҳатларини унутиб қўймаяптими? Келажак ўз-ўзидан келмайди. У бугунги машаққатли меҳнат билан яратилади. Агар бугун шошилиб ниманидир унутсак, келажак авлодлар ўша нарсалардан маҳрум бўлади. Жамият маданиятсиз, маънавий-ахлоқий қадриятларсиз яшай олмайди. Уларни писанд қилмаган жамият пировард натижада таназзулга юз тутади", - деб алоҳида таъкидлади.

Ўқувчи ёшларни миллий қадриятимиз ва миллий ватанпарварлик руҳида тарбиялаш йўлида олиб борадиган илмий педагогик фаолиятимизни И.А.Каримов асарлари ва нутқларидан келиб чиқадиган йўриқномалар асосида ташкил этишимизда бу борадаги ишларимизни самарали боришини таъминлашда ҳал қилувчи натижаларга эришдик. Бунинг учун биз ҳар бир асар устидан ишлар эканмиз, унда қамраб олинган тарбияга доир ҳар бир муаммонинг классификациясини белгилаб чиқдик. Натижада Ўзбекистон халқлари тарихи дастуридаги қайси бир мавзуни ўрганишга, қайси масалани илмий-назарий жиҳатдан меъёрига етказиб таҳлил этиш, тарихий ашёни Республикамизнинг бугунги реал ҳаёти билан қандай боғлаб ўрганиш, ўз истиқлолига эришган Ўзбекистон Республикасининг олдида қандай муаммолар турибди ва уларни бартараф этишда ҳар бир фуқаронинг фаол иштирок этмоғи, жумладан бизни бевосита қизиқтирадиган муаммо - ўқувчи ёшларни миллий ва маънавий қадриятларимизни, шунингдек, ватанпарварлик ҳис-туйғуларини камол топтиришга катта эътибор берилди. Алоҳида муаммолар юзасидан Президентимиз И.АКаримовнинг фикрлари кўчирма сифатида компьютерда кўчиртирилиб, ўқувчиларга тарқатиладиган дидактик материал ҳолатида фойдаланилади.

Шуни алоҳида қайд этиб ўтиш лозимки, Президент И.А.Каримов асарларида давлатимизнинг келажак истиқболи кўрсатиб берилиши билан чегараланмасдан, балки унга эришиш йўллари ҳам асосли қилиб кўрсатиб берилган. Масалан, Президент И.А.Каримов ўзининг "Ўзбекистоннинг ўз истиқлол ва тараққиёт йўли" асарида мустақил Ўзбекистонни ривожлантиришнинг маънавий-ахлоқий негизлари хусусида фикр юритар экан, бу негизлар:

- умуминсоний қадриятларга содиқлик;

-халқимизнинг маънавий меросини мустаҳкамлаш ва ривожлантириш;

- инсоннинг ўз имкониятларини эркин намоён қилиши;

- ватанпарварлик (65-бет) эканлигини алоҳида кўрсатиб ўтади.

Президент И.А.Каримов Ўзбекистон Республикаси Олий Кенгашининг XV-сессиясида сўзлаган нутқида ёшларимизни ватанпарварлик руҳида тарбиялашга алоҳида тўхталиб ўтиб, "Бизнинг асосий бойлигимиз ривожланган давлат тузишга олиб борадиган йўлдаги асосий таянчимиз - инсондир. Юксак малакали ва юксак маънавиятли инсондир. Келажаги буюк давлат энг биринчи навбатда, бўлажак фуқароларининг маданияти ва маънавияти ҳақида ғамхўрлик килмоғи зарур. Илм ўрганиш ва маънавий-ахлоқий қадриятлар ўрнини "Сникерс" ва сигарет савдоси эгаллашига асло чидаб бўлмайди. Бугун ҳаёт қанчалик оғир бўлмасин, маънавиятимиз ва маданиятимизни унутмайлик", деб таъкидлади.

Миллий қадрият, маънавият, маданият умумбашарий қадрият, маънавият ва маданиятнинг сарчашмасидир. Ана шу сарчашма маълум маконда, яъни Ватанда вужудга келади. Шундай экан, миллий қадрият ва маданият бевосита ватанпарварлик билан узвий алоқадорликдадир.

Туркистон халқлари тарихи инсониятнинг энг олийжаноб орзу-умидлари, эзгу ниятларини ўзида мужассамлаштирган ана шундай ватанпарварлик ҳис-туйғулари билан тўлиб-тошган десак муболаға бўлмас. Тўмарис, Спитамен, Муқанна, Темурмалик, Жалолиддин Мангуберди, Соҳибқирон Амир Темур, Бобур, Муҳаммад Али (Дукчи Эшон), Қўчқор Турдиев, Собир Рахимов, ... эх-ҳе яна қанча-қанча довюрак қалблар.

Биз ўзимизнинг педагогик фаолиятимизда ёшларимизни ватанпарварлик рухида тарбиялашда" ана шундай катта имкониятларимиздан хар доим ҳам мақсадга мувофиқ фойдаланмаётирмиз. Масалан, биз жафокаш халқимизнинг азалий орзуси - миллий мустақилликка эришганимиз туфайли Соҳибқирон Амир Темур асос солган империя тарихини ўрганишга бағишланган мавзуни ўтишимизда ўқувчиларни ватанпарварлик тарбияси учун муҳим аҳамият касб этувчи ҳақиқий, асосли маълумотлардан фойдаланиш имкониятларига эгамиз. Афсуски, тарих ўқитиш услубиятидан чоп этилган махсус адабиётларида турли сабабларга кўра Амир Темур шахсига характеристика беришда тарихий ҳақиқатни бузиб кўрсатиш ҳолатлари бўлган.

Минг афсуски, миллий қадрият ва Ватанни англамоқ Ўзбекистон халқлари тарихидан чиқаётган бошқа китобларда ҳам ўзининг ҳақиқий ифодасини топмаётир. Масалан, В.Костецкийнинг 8-9 синф ўқувчилари учун "Ўзбекистон халқлари Тарихи"дан ўқув материаллари. (Тошкент, "Ўқитувчи", 1992) китобида Ўрта Осиё, халқларининг муғулларга қарши олиб борган курашида халқ қахрамонлари Хўжанд ҳимоясида мисли кўрилмаган қахрамонликлар кўрсатган Темур Малик ва 1220 йилда Хоразм шахзодаси Жалолиддин Мангубердининг миллий қахрамонлар сифатида кўрсатган жасоратлари умуман ўқувчи ёшларни миллий қадриятимиз ва Ватанни англашга йўналтириш йўлида арзигулик фикрлар баён этилмаган.

Биз юқорида ўқувчи ёшларимизни миллий қадрият ва ватанпарварлик рухида тарбиялашда таълим-тарбия ўзбек тилида олиб бориладиган мактабларда ўқитиладиган Ўзбекистон халқлари тарихидан олинган аниқ мисоллар асосида кўрсатиб ўтишга харакат қилдик. Холбуки, Ўзбекистон мактабларида таьлим-тарбия ишлари етти тилда олиб борилади. Жумладан, республикамизда қозоқ тилида ўқитиладиган мактаб ва синфларда 144970 ўқувчи, тожик тилида-129971, туркман тилида-19221, қорақалпоқ тилида-125060 ўқувчи ўз она тилларида таьлим олиб ўз халқлари тарихини ўрганадилар. Шундай экан, бу мактабларда ҳам Қозоғистон, Тожикистон, Туркманистон, Қорақалпоғистон, Қирғизистон ва ҳ.к.халқлар тарихлари дарсликларида ҳам ўқувчи ёшларимизни миллий қадрият ва оташин ватанпарварлар этиб тарбиялаш муаммолари ижобий хал этилиб, давримиз талаби даражасига кўтарилган бўлмоғи керак.

Кези келганда шуни, алоҳида қайд этиб ўтиш лозимки, сўнгги йилларда Бўрибой Ахмедов каби теран тарихчи олимларимиз қатори Мирмухсин, Муҳаммад Али, Явдат Илёсовлар каби ёзувчиларимиз тарихий мавзуларда етук асарлар яратиб, миллий қадриятларимизни англаб олишимиз ва ўқувчи ёшларимизни ватанпарварлик рухида тарбиялашда ўзларининг муносиб хиссаларини қўшиб келмоқдалар.

Мактабларимизда Ўрта Осиё халқларининг одоб-ахлоқ меъёрларини ўзида мужассамлаштирган "Дин тарихи", "Одобнома" дарсларини жорий этилиши ҳам мамлакатимизда ўзлигимизни англаш мавридимизда катта силжишлар бошланганлигидан дарак бермоқда.

Мактабларда ўқитилаётган тарих курслари, давлат ва ҳуқуқ, асослари, инсон ва жамият, ўзбек адабиёти ва чет мамлакатлар адабиётларини ўрганиш жараёнига, айниқса, Президентимиз И.А.Каримов асарларини ўрганиш ва ёшларимизда миллий қадриятларимизни чуқур эҳтирос билан ўрганиш ва келажаги буюк бўлган давлатимизнинг бунёдкорлари, жанговар ватанпарварларини тарбиялаб вояга етказишда муҳим рол ўйнаши керак.

Соҳибқирон Амир Темур Мовароуннаҳрда марказлашган қудратли давлат кўриш хусусида фикр юритар экан, "давлат-лашкарлару фуқароларнинг садоқати ва фидоийлигила қудратлидир" - деб алоҳида қайд этганлари бежиз эмас эди.

Юртбошимиз И.А.Каримовнинг "Ўзбекистон Республикаси Олий Кенгашининг XV сессиясида сўзлаган нутқидаги қуйидаги кўрсатмалари биз педагогларга ўқувчи ёшларни халқимизнинг миллий, маънавий, маданий қадриятлари ва ватанпарварлик руҳида тарбиялашимиздаги фаолиятимизнинг дастуриламали бўлмоғи керак. "Ўзбекистонимизни, йигит-қизларимизни шу ғояга қаттиқ ишонадиган буюк давлат фуқаролари, буюк давлатга муносиб фарзандлар этиб тарбияламоғимиз лозим.

Миллий тимсоллар ва рамзларнинг ҳар бири яна шу буюк ғояга, миллий ғуруримизни юксалтиришга хизмат қилади. Уларнинг ҳар бири -катта бир дарслик, кучли тарбия воситасидир".

Президентимиз И.А.Каримов миллий қадриятларимизга алоҳида тўхталиб, - "Бизда азалдан ота-онага ҳурмат, эҳтиром кўрсатиш қарор топган. Ҳар бир фарзанд ўз ота-онаси билан фахрланиши лозим. Ота-она ҳам фарзандлари ифтихор қилишига лойиқ кишилар бўлиши тақозо этилади. Биз қадриятларимизга риоя қилишга катта аҳамият бермоқдамиз. Демократияни қарор топтиришда миллий ўзига хослик ҳисобга олиниши ҳақида сўзласам, айрим мухолифлар бу фикрни тўғри англамаяптилар. Аммо, мен ўз фикримда собитман, уни ҳимоя қилишга ҳам тайёрман. Албатта, демократиянинг умумий талаблари барча учун қоида бўлиши керак. Бироқ, биз мусулмон халқмиз. Шарм-ҳаё, ор-номус ҳар биримизда мустаҳкам"[[30]](#footnote-30)1, -деб айтганларида ҳар томонлама ва ҳар бир киши учун ҳақ фикрни айтдилар.

**8-мавзу Таълим-тарбия тизимида тарих ўрганишга интеграцион ёндошиш.**

**Режа:**

1.Таълим жараёнини инсонпарварлаштириш, демократлаштириш ва интеграциялаштириш ғоясини амалга оширишнинг асосий омиллари.

2.Тарих таълимида интеграцион ёндашиш методикасини амалга оширилиши.

3.Ўзбекистон Республикаси Президенти И.А.Каримовнинг «Ўзбекистоннинг ўз истиқлол ва тараққиёт йўли» китобида интеграцион жараёнлар йўлларининг белгилаб берилиши.

4.Бугунги кунда ривожланган мамлакатлар АҚШ, Франция, Англия, Германия Япония ва бошқа давлатлардаги интеграцион ёндашув тажрибалари.

Дарҳақиқат, таълим-тарбия жараёнида ижтимоий-сиёсий, маънавий ва мафкуравий жиҳатдан етук шахсни камол топтириш муаммосини самарали хал этиш кўп қиррали жараён бўлиб, унда биринчи галда таълимни инсонпарварлаштириш, демократлаштириш ва интеграциялаштиришга йўналтириш асосий омил ҳисобланади.

Таълим жараёнини инсонпарварлаштириш, демократлаштириш ва интеграциялаштириш ғоясини изчиллик билан амалга ошириб бориш эса ўз навбатида ҳар бир ўқитилаётган фаннинг ёшлар дунёқарашларини шакллантиришга хос масалаларни маълум мақсадга йўналтириш, мазкур фаннинг ўқитиш методикасига тарихийлик элементларини киритишни, билишнинг диалектик жараёнини узлуксиз мантиқий алоқадорликда олиб бориш йўли билан амалга ошириб боришни тақозо этади.

Узоқ йиллар давомида олиб борган шахсий педагогик фаолиятимиз ва умуман жаҳон илғор педагогик тажрибаси шуни кўрсатадики, таълим жараёнига инсонпарварлик, демократик ва интеграцион ёндашиш педагогдан биринчи галда ҳар бир шахс-индивидда мантиқий тафаккур кобилиятини узлуксиз ривожлантиришга эришмоғи керак. Ўз навбатида ўқувчи ёшларда мустақил тафаккур этиш воситалари ва қобилиятларини ривожлантириб бориш лозим. Дарҳақиқат, буюк файласуф Лукреций айтганидек, одамларда ақл-идрок дунёни билиш билан ўсиб боради. Илм-фан, техника беқиёс ўсиб бораётган бутунги кунимизда келажаги буюк бўлган Ўзбекистонимиз учун муносиб мутахассис кадрлар етиштиришда ҳар бир ўқувчи ўз мулоҳазаларини назарий концепциялар ва уни ўраб турган кундалик реал амалий, ҳаётий мисоллар асосида аниқ фактлар воситаларида ифодалаб беришни тақозо этади. Гап шундаки, Республикамизнинг бугунидаги таълим тизимида мазкур муаммо ўз ечими йўлларини топмаган. Шу боис Миллий Дастурда, жумладан «ўқитувчилар, педагоглар ва тарбиячиларнинг каттагина қисми яхши тайёргарлик кўрмаганлиги, уларнинг билим ва касб савияси пастлиги жиддий муаммо бўлиб келмоқда, малакали педагог-кадрлар етишмаслиги сезилмоқда, ўқувчиларда мустақил фикрлаш ривожланмай қоляпти, оқилона ҳаётий ечимлар қабул қилиш учун етарли тайёргарлик йўқ. 9-10 синфларни тамомлаган ёшлар мустақил ҳаётда ўз ўрнини аниқлай олмайди. Уларда ўзларига ишонч шаклланган эмас. Ўқув дастурларида маънавият ва ахлоқ асосларини ўргатувчи, иқтисодий, ҳуқуқий, эстетик билимларни берувчи фанларга етарлича ўрин берилмаяпти», деб қайд этилади. Худди мана шу ўринда инсоннинг мантиқий тафаккурида инсонпарварлик, демократия ва интеграция тушунчалари қанчалик ўрин олиш унинг келажакдаги фаолиятини (ўқиш, ишлаш, яшаш, одамлар билан ўзаро муносабатда бўлиш, теварак атрофда содир бўлаётган воқеа ва ҳодисаларга ўз муносабатини билдиришда, Ватан таракққиёти йўлида ўз орзу умидларини амалга ошириш ва ҳ.к.) белгилашда муҳим рол ўйнайди.

Ўзбекистон Республикаси Олий Мажлиснинг IX-сессиясида «Таълим тўғрисида» ва «Кадрлар тайёрлаш бўйича миллий дастур тўғрисида»ги тарихий қонунлар қабул килинганлиги муносабати билан республика даврий матбуотида жуда кўп мақолалар, радио ва телевидение каналларида эшиттиришлар, давлат аҳамиятга молик бўлган бу тарихий ҳужжатларни ўрганиш бўйича махсус курслар ишлаб чиқилиб, эълон қилинди.

Шу боис Олий ўқув юртлари, академик лицей ва касб-ҳунар коллежларида Ўзбекистон халқлари тарихи, жаҳон тарихи, давлати ва ҳуқуқ асосларини ўрганишда, айниқса, Президент Ислом Каримовнинг «Ўзбекистон XXI аср бўсағасида хавфсизликка таҳдид, барқарорлик шартлари ва тараққиёт кафолатлари» асари юзасидан махсус курсни ўрганишда «ўтган йилларнинг мантиқи бизни ҳозирги кунда учта асосий саволга мурожаат қилишга ундаётганлиги;

а)-хавфсизликни қандай сақлаб қолиш лозим?

б)-барқарорликни қандай таъминлаш даркор?

в)-тараққиёт йўлидан собитқадам ривожланишга нималар ҳисобига эришиш мумкин? деган ўта долзарб саволларга тўғри жавоб топиш мустақил Ўзбекистонимизнинг порлоқ келажагини таъминлайдиган ҳаракат дастури бўлиши лозимлигини онгли равишда идрок этиш ва ўрганиш жараёнида ўқувчиларни юқорида қайд этилган ҳар бир муаммо юзасидан атрофлича назарий ва амалий билимлар билан қуроллантиришга имкон беради. Ўқувчиларни мазкур асарнинг моҳиятини самарали тушунтириб бериб, ундан келиб чиқадиган қонун-қоидаларни уларнинг шахсий эътиқодларига ўсиб ўтишини таъмин этиш учун биринчи галда шу асардан махсус курс ўқиётган ўқитувчиларнинг ўзини асарда қўйилган муаммолар ва уларнинг ечими хусусидаги илмий-назарий концепцияларни атрофлича комплекс идрок этишлари тақозо этади. Мазкур ўринда асарда айниқса тарих таълимига бевосита хос бўлган қатор концепцион фикрлар мавжуд. Жумладан, муаллиф минтақавий можаролар хусусида фикр юритганларида: «Тарих ўз хукмини чақарар экан, ҳамма вақт шолини курмакдан ажратади ва ғаразли, худбин мақсадларни кўзлаб, халқ манфаатларини ниқоб қилувчи шахсларнинг ўзларини оқлаш учун келтирадиган кибр-хаводан иборат далилларини қабул қилмайди. Миллионлаб кишиларнинг тақдири хавф остида қолар экан, буни ҳеч қандай мақсад билан оқлаб бўлмайди», деган хулосалари масаланинг қўйилишини ҳар томонлама тарихий аспектда тафаккур этишини такозо этади. Худди шунингдек, муаллифнинг «Диний экстремизм ва фундаментализм» хусусида фикр юритиб қилган қуйидаги назарий хулосалари ҳам Марказий Осиё ва айниқса Ватанимиз тарихининг турли даврларида дин билан алоқадорликда содир бўлган нохуш воқеалар тафсилотларини атрофлича ўргангандан кейингина қилинган, тарихий асосга эга бўлган таҳлилий хулосола эканлигининг яққол илмий-назарий ифодасидир. «Биз, деб ёзади Президент Ислом Каримов, дин бундан буён ҳам аҳоли энг олий руҳий, ахлоқий ва маънавий қадриятлардан, тарихий ва маданий мерослардан баҳраманд қилиш тарафдоримиз. Лекин биз ҳеч қачон диний даъватлар ҳокимият учун курашишга йўл қўймаймиз. Чунки бу ҳолни давлатимизнинг хавфсизлиги, барқарорлиги учун жиддий хавф-хатар деб ҳисоблаймиз» (44-бет).

Асарнинг «Этник ва миллатлараро зиддиятлар» бўлимини самарали ўрганиш ва бу бўлимдаги назарий хулосалар ҳам халқимиз тарихининг кўп машаққатли даврларининг чуқур таҳлили. тафаккуридан келиб чиққандир. Мазкур ўринда тарих ўқитувчиси авваламбор ўзига бугунги Ўзбекистон Республикасининг полиэтник (кўп элатли) давлат эканлигини асарда кўрсатилган қуйидаги аниқ тарихий фактлардан олади ва асарни самарали ўрганиш жараёнида дидактиканинг жаҳон амалиётида синалган шакли-предметлараро алоқа боғлашга, аниқроғи Ўзбекистон тарихи ва жаҳон халқлари тарихи билан узвий боғлаб ўрганишга алоҳида эътибор беради. Шу мақсадда асардан қуйидаги фикрлар назарий хулосалари билан тўла ўзлаштириши лозим:

а) Ўзбекистон Республикасида асосий миллат-ўзбеклар билан бир қаторда ўз маданият ва анъаналарига эга бўлган юздан ортиқ миллат вакиллари истиқомат қилишади. Уларнинг мамлакат аҳолиси умумий таркибидаги улуши 20% дан ошиб кетади» (72-бет)

б) «Чор Россияси, сўнгра эса Совет давлатининг аниқ мақсадга қаратилган миграция сиёсати Марказий Осиё минтақаси аҳолисининг полиэтник таркиби янада хилма-хил бўлишига олиб келди.

Ҳозирги кунда совет тузумидан кейинги Марказий Осиё давлатлари ҳудудида 100 дан ортиқ миллат ва элат яшамоқда. Қарийб 20 миллат вакиллари минтақага Сталин қатағонлари натижасида сургун қилиб кўчирилганларсифатида келиб қолганлар.

Минтақадаги этник-нуфуз вазияти ҳам таҳлил олимлидир. Турли давлатларда уни мустамлакага айлантириш, 20-30 йиллардаги саноатлаштириш, халқларни депортация қилиш ва мажбурий кўчириш, урбанизация жараёнларининг фаоллашуви ва бошқа омиллар таъсир кўрсатган. Буларнинг ҳаммаси янги мустақил давлатларга мерос бўлиб қолди. Шу туфайди миллатлараро ва элатлар ичидаги ўзаро алоқалар муаммолари стратегик аҳамиятга эга бўлиб бормоқда ва минтақада давлатлараро муносабатларни йўлга қўйишда алоҳида эътибор беришни талаб қилмоқда» (76-77 бетлар).

в) «Оғир синов йилларда, урушлар ва Сталин қатағонлари йилларида Ўзбекистон ҳудудига келиб қолган айрим кишилар, оилалар, ҳатто бутун-бутун халқларни ҳам қуршаб олган илк муносабат, самимият ва ғамхўрлик ўзбек халқига мос бўлган бағрикенглик, инсоний меҳрибонлик ва ўзгалар қайғусига шерик бўлиш, очиқкўнгиллик ва меҳмондўстликнинг ёрқин намойиши бўлди.

Ўзбеклар қийинчилик йилларида ўзлари емай, болаларига едириб-ичирмай, мутлақо бегона, аммо ёрдамга муҳтож одамлар билан топганларини баҳам кўрдилар. Ўша оғир йилларда турли миллатларга муносиб бир эмас ўнлаб етим болалар шундоқ ҳам кўп болали ўзбек оилаларида янги ота-она меҳрига қондилар. Бутун бир халқ ана шундай юксак олийжаноблик ва маънавий фазилатларни намойиш этганлиги ҳақидаги мисоллар тарихда ҳам топилади. Ўзбекистон ўз тарихида ана саҳифалар бўлганлиги ва ҳозир ҳам борлиги билан фаҳрланади. Халқимиз ва давлатимизнинг тарихий хотирасида антисемитизм, ирқчилик ва ўзга халққа менсимасдан, ҳурматсизларча муносабатнинг бошқача шакллари намоён бўлган шармандали саҳифалар йўқлиги билан фаҳрланади» (80-81 бетлар).

 Президент Ислом Каримовнинг «Ўзбекистон XXI аср бўсағасида хавфсизликка таҳдид, барқарорлик шартлари ва тараққиёт кафолатлари» асаридан келтирилган бу илмий-назарий концепцион фикрлар тарих ўқитувчисининг илмий-методик маҳорати билан предметлараро алоқа боғлаш жараёнида, жумладан Ўзбекистон халқлари тарихидан келтирган қуйидаги аниқ тарихий фактлар билан диалектик равишда мантиқан бойитилади ва мустаҳкамланади.

 Тарих таълимида интеграцион ёндашиш методикасини амалга ошириш, яъни тарих таълимининг ўқувчилар онгига ягона бир бутун жараён тарзида шакллантириб бориб, бир йўналишда комплекс равишда бошқариш Президент Ислом Каримовнинг истиқлолимиз муваффақиятларини адабиётга мустаҳкамлаш ва унинг истиқболларини белгилаб берган асари «Ўзбекистоннинг ўз истиқлол ва тараққиёт йўли»ни ўрганишда ҳам ажойиб ижодий, бир вақтда тарих таълимини истиқлолимиз ютуқларини мустаҳкамлаш учун таъсирчан хизмат қилишга йўналтиришда янги тарихий даврни бошлаб берди.

Гап шундаки, Президент Ислом Каримов ўз истиқлолига эришган Ўзбекистоннинг ўз тараққиёти йўлини белгилашда ҳам масалага том маъносида тўла интеграцион ёндашди. Ёш давлатимизнинг тараққиёт йўлини белгилашда бутунги кунда тараққий этган жаҳон мамлакатларининг давлатчилик тажрибаси ҳар томонлама таҳлил этилиб, ўрганиб чиқилди. Булар ривожланган мамлакатлар АҚШ, ФРАНЦИЯ, АНГЛИЯ, ГЕРМАНИЯ, ЯПОНИЯ, ва бошқа давлатлар. Бу борада Президентимиз Ислом Каримов ўзининг «Ўзбекистоннинг ўз истиқлол ва тараққиёт йўли» асарида шундай ёзади: «Туркиянинг тажрибаси, унинг иқтисодиётни ислоҳ қилиш йўли, бизга ўхшаш этник-маданий шароитларда давлат билан дин ўртасида уйғун муносабатларга эришишдаги ютуқлари ўзимизнинг ижтимоий-иқтисодий ва давлат-ҳуқуқий тараққиёт йўлимизнинг белгилаш чоғида зўр қизиқишга моликдир» (шу асар 34-бет).

«Ғapб олами билан ҳамкорлик қилиш, - деб ёзади Президент Ислом Каримов, - замонавий технологиялар, инвестицияларни саноатнинг етакчи тармоқларига жалб қилиш, банк ва бошқарув соҳасида мутахассислар тайёрлашда, хорижий қонунчилик тажрибасини ўрганишда кўмаклашиш муҳимдир» (шу асар 36-37 бетлар). Ниҳоят, Президент Ислом Каримов Республикамиз тараққиёти истиқболарини белгилаб, Ўзбекистонимизга хос беш тамойилни илгари сурди: биринчидан, иқтисодиётнинг сиёсатдан устуворлиги ва бунда иқтисодиётнинг мафкурадан холи бўлиши лозимлиги; иккинчидан, давлат бош ислоҳотчи эканлиги; учинчидан, қонун ҳамма нарсадан устун туриши керак; тўртинчидан, кучли ижтимоий сиёсат. «Биз ўзимизнинг шароитимизда кўп болали оилаларга, қарияларга, бечораларга мадад бермасак, ҳамма нарса портлаб кетади, ҳеч қандай бозор ва ишбилармонлик бўлмайди». «Янги уй қурмай туриб, эскисини бузманг» (5-6 бетлар); бешинчидан, бозор иқтисодига босқичма-босқич ўтиш.

Табиийки, тарих ўқитувчиси бу беш тамойилнинг ҳар бир бандига батафсил тўхтаб ўтади ва уларнинг моҳиятини ўқувчилар томонидан атрофлича ўзлаштириб, олишларига, уларнинг тарихий билим кўламларини янада кенгайтиришга эришади. Мазкур ўринда ўқитувчи давримиз талабларидан келиб чиқиб тарих таълими мазмунига интеграцион ёндашишда турли тарихий даврларга тааллуқли концепцион назариялардан фойдаланиш мумкин. Масалан, Ўзбекистан халқлари тарихидан ўқувчиларга маълум бўлган мавзу «Ўзбекистонда ислом динининг ёйилиши» ўрганилади. Маълумки, мазкур мавзуни ўрганиш жараёнида ўқувчилар диққат-эьтиборлари исломнинг беш фарзидан бир кам таъмин этилган мўмин-мусулмонларга Оллоҳ йўлида эҳсон қилиш фарзи алоҳида уқтирилади. Мазкур ўринда ўқитувчи масалага интеграцион ёндошиб, Ўзбекистон тараққиётининг «ўз йўли»да қайд этилган бешта тамойилдан тўртинчиси-кучли ижтимоий сиёсат юргизиш бўлиб, исломдаги фарзлардан бирини ўзида тўла ифода этганлигини кўрсатиб ўтади. Ўқувчиларга Ўзбекистон Республикасида олиб борилаётган кучли ижтимоий сиёсатнинг моҳиятини интеграцион усул билан атрофлича тушунтириб боришда дарс давомида ўқитувчи томонидан Қуръони Каримнинг «ал бақара» сураси (261-оят)дан қуйидаги оятни ўқиб бериш, унинг мазмунини уқтириш дидактик жиҳатдан айни муддао ва катта таълимий самара касб этади. Оятда қуйидагилар баён этилган: «ўз молларидан Оллоҳ йўлида садақа қилувчилар учун бериладиган савоблар учун берилаётган савоблар гўё бир буғдой донаси экилганда еттита сунбула бошоқ чиқарса-ю, ҳар бир сунбулада юзтадан буғдой ҳосил бўлганидек, битта қилинган садақа учун ҳам 700 баробар кўп савоб ато қилинур. Оллоҳ баьзи соҳиби эҳсонларга бундан ҳам кўпроқ савоблар ато қилиш мумкин, чунки у кенг ва доно зотдур». Ислом фикҳи закотни кимларга берилиши лозим деган суроққа ҳам аниқ жавоб беради. Унда айтилишича закот олишга қуйидаги тоифадаги кишилар хақли ҳисобланадилар:-оддий ҳаёт кечириш учун маблағ йўқ фақиру мискинлар;-қарзини тўлай олмай, қийналиб юрган қарздорлар;-мусофирликда камбағалашиб қолганлар; закотни биринчи навбатда қариндошлик алоқалари бор кишиларга, қўни-қўшни, маҳалла-куйга бериш тавсия этилади. Президент И.Каримов ўзларининг «Ўзбекистон иқтисодий ислоҳотларни чуқурлаштириш йўлида» асарида аҳолини қайси табақаларига биринчи галда ижтимоий ёрдам кўрсатиш лозим? деган масалага бу борадаги илгари мавжуд бўлган текисчилик усули, яъни боқимандаликни танқид қилганлар. Мазкур асарда алоҳида қайд этиб ўтилганидек, «Энг кам иш ҳақи ва нафақалардан солиқ олинмайдиган бўлди; бошланғич синфлар ўқувчилари ва ёлғиз нафақахўрлар учун бепул нонушталар, 2 ёшгача бўлган болалар учун бепул овқат, барча мактаб ўқувчилари ва талабалар учун овқатни арзонлаштириш каби имтиёзлар берилди.

Кўпгина тоифадаги фуқароларга турар жойи шахсий мулк қилиб бепул берилди, баъзи турдаги коммунал хизматлар ҳақини тўлашда янгиликлар жорий этилди.(123)

Президент Ислом Каримовнинг Вазирлар Махкамасининг 1997 йидда иқтисодий ислоҳотларни амалга ошириш якунлари ҳамда Ўзбекистон иқтисодиётини 1998 йилда ислоҳ қилишнинг устувор йўналишларига бағишланган мажлисдаги маърузасида алоҳида қайд этилганидек «Мамлакатимизда амалга оширилаётган кучли ижтимоий сиёсат барпо этилган аниқ йўналтирилган ижтимоий муҳофаза тизими, ижтимоий таъминот ва серфарзанд оилаларга ёрдам тизимининг ислоҳ қилингани жамиятимизда фуқароларнинг даромадлар бўйича қутбларга ва гуруҳларга ортиқча бўлинишининг олдини олди, аҳолининг қашшоқлашувига йўл қўймади. Илк бор биринчи синф ўқувчилари ўқув қуроллари билан, камҳарж оилаларнинг биринчи синфларида (бошланғич синфларида) ўқийдиган фарзандлари қишкикийим-бош билан таъминланди. Мактабда олий ўқув юрти ўқитувчиларининг турмуш шароитини ва мавқеига ҳақ тўлашни яхшилаш борасида муайян тадбирлар амалга оширилди» (Тошкент оқшоми, 1998 йил 27 феврал, №23). Мазкур ўринда Президент Ислом Каримовнинг 1999 йил 2 февралида «Туркистон» газетаси мухбирига берган интервьюсидаги умуминсоний қадриятларимизга хос миллий сифатларимизни яна бир бор эслатиб ўтган фикрларидан мақсадга мувофиқ фойдаланиш айни муддаодир. «Эркин фуқаролик жамиятига, деб кўрсатади И.Каримов, дунёдаги кўп давлатлар асрлар давомида тўланган тажриба ва демократик анъаналарини ривожлантира бориб етиб келган. Бундай жамиятни кўриш учун тинимсиз интилиш, жамият ҳаётининг барча соҳаларини такомиллаштириш, умуминсоний қадриятларини ижодий ўрганиб, ўз-заминимизга татбиқ этиш лозим. Шу билан бирга миллий ўзига хослигимизни, ҳамиша иймон-эътиқод билан яшаш каби ҳаётий тамойилларимизни ҳақиқий сақлаб, юксалтириб боришимиз зарур».

1. 1 «Мулоқот» журнали, 1998 йил, 16-бет. [↑](#footnote-ref-1)
2. «Мулоқот» журнали, 1998 йил, 13-16 бетлар. [↑](#footnote-ref-2)
3. 1 Ломоносов М.В. Краткий Российский летописец. СПб 1870. [↑](#footnote-ref-3)
4. 2 Краткая Российская история. СПб. 1800. [↑](#footnote-ref-4)
5. 3 Классицизм – лотинча – classicus – биринчи даражали. [↑](#footnote-ref-5)
6. 4 «Неогерманизм» - neo – лотинча « neos» янги. Янги гуманизм. Россияда XVIII асрда дворянлар муҳитида энг олий маданият деб тан олинган Қадимги юнон ва Рим маданиятига нисбатан бўлган хайрихоҳликка айтилади. [↑](#footnote-ref-6)
7. 1 Н.А.Добролюбов. Избранные педагогические высказывания. Учпедгиз. 1939, 167-бет. [↑](#footnote-ref-7)
8. 2 В.Г.Белинский. Избранные философские сочинения. М., 1941, 267-бет. [↑](#footnote-ref-8)
9. 1 ЦАУ Узбекский ССР, фонд 47, д. 166. [↑](#footnote-ref-9)
10. 2 ЦАУ Узбекский ССР, фонд 47, дело 838. Опись управления учебными заведениями Туркестанского края. 1890 г. [↑](#footnote-ref-10)
11. 1 «Сборник постановлений по Министерству народного просвещения», том XV, с. 2045. [↑](#footnote-ref-11)
12. 1 Народное образование в СССР. Сборник документов. 1917-1973 гг. Москва, «Просвещение», 1974, 161-162 бетлар. [↑](#footnote-ref-12)
13. 1 А.А.Вагин. Методика преподавания истории в средней школе. Учение о методах. Теория урока. Изд-ва «Просвещение» М. 1968, стр. 336 [↑](#footnote-ref-13)
14. 1 В.Н.Бернадский. Методы преподавания история в старших классах. Ленинград, 1939. [↑](#footnote-ref-14)
15. 2 В.Г.Карцев. Очерки методики обучения истории СССР в VIII-X классах. М. 1955. [↑](#footnote-ref-15)
16. 3 М.А.Зиновьев. Основные вопроси методики преподавания истории. [↑](#footnote-ref-16)
17. 1 П.С.Лейбенгруб. Дидактические требования к уроку истории. М. 1960. [↑](#footnote-ref-17)
18. 2 А.А.Вагин. Методика преподования истории в средней школе. Учение о методах. Теория урока. М. 1968. стр. 403. Изд. «Просвещение». [↑](#footnote-ref-18)
19. 1 В.Н.Бернадский. «Методы преподавания истории в старших классах». «Ленинград». 1939. [↑](#footnote-ref-19)
20. А.А.Вагин. типии уроков по истории. Уч.пед.изд. Москва, 1957. [↑](#footnote-ref-20)
21. А.Саъдиев. Мактабда тарих ўқитиш методикаси. Тошкент «Ўқитувчи» 1988. 198-бет [↑](#footnote-ref-21)
22. 1 Преподавание истории в школе. №4. 1954. стр. 66. [↑](#footnote-ref-22)
23. 1 К.Е.Бендириков. Очерки по истории народного образования в Туркистане (1865-1924 годы). Изд. АПН. РСФСР. Москва. 1960. стр. 435. [↑](#footnote-ref-23)
24. 2 Архангельский Н.П. Сведения с состоянии изданий учебной литературы на Туркестанской АССР для школ узбекских, казахский, туркменских, таджикских. Ташкент. 1922 [↑](#footnote-ref-24)
25. 1 Архангельский Н.П. Учебная литература на узбекском языке. Наука и просвещение. 1922. №2

Архангельский Н.П. О преподвании истории в Средне-Азиатской школе. Ташкент. 1922. и др.

«Преподавания истории в условиях Великой Отечественной войны». Методической пособие для учителей средних школ Узбекской ССР. Под редакцией членов корреспондентов академии Наук СССР Косминского Е.А., Панкрастовой A.M., Удальцова А.Д. Ташкент, 1943. [↑](#footnote-ref-25)
26. 1 «Маърифат» газетаси, 1994 йил, 11 май. [↑](#footnote-ref-26)
27. 2 И.А.Каримов. "Ўзбекистоннинг ўз истиқлол ва тараққиёт йўли. Тошкент, «Ўзбекистон». 1992, 22 -бет. [↑](#footnote-ref-27)
28. И.А.Каримов. Ўзбекистонни ўз истиқол ва тараққиёт йўли. Т. «Ўзбекистон» 1992, 73-бет. [↑](#footnote-ref-28)
29. 1 К.Скрябин, академик, Нобель мукофоти лауреати. Сборник “Учитель в моей жизни”. М., 1966, стр. 96-97. [↑](#footnote-ref-29)
30. 1 И.А.Каримов. Янгича фикрлаш ва ишлаш давр талаби. Тошкент. «Ўзбекистон» 1997 йил. 259-бет. [↑](#footnote-ref-30)